text:
Ukubukwa Kwesebe LaseJamani
AmaNgqina kaYehova aneeofisi zamasebe eziyi-15 eziprintayo ehlabathini lonke. Elinye isebe liseJamani kwidolophu yaseSteinfels.
NgoMeyi 23-25, 2014, eli sebe lamema abamelwane, oosomashishini kuquka nezidwesha zalapho ukuze zize kubuka. Umxholo waloo mini wawusithi “Iminyaka Eyi-30 ESelters,” njengokuba lalivulwa eli sebe ngoAprili 21, 1984.
Babengaphezu kwabayi-3 000 abantu abeza kubuka eli sebe. Usodolophu oneminyaka ephantse ibe yi-30 esebenza kule ngingqi wathi: “Ndisoloko ndikuvuyela ukutyelela isebe lamaNgqina kaYehova.” Woleka ngelithi: “Iyothusa indlela ekwakhawuleza ngayo ukwandiswa eli sebe laseSteinfels ukususela ngo-1979 ukuya kutsho ngo-1984.”
Iimbalasane Zale Mini
Omnye umboniso wawunomxholo othi: “Abantu BakaYehova KuMbindi WeYurophu.” Iindwendwe zabona imbali yeminyaka eyi-120 edlulileyo yamaNgqina akulo mmandla. Sithethanje, lo mboniso wembali unako ukuwubona kweli sebe.
Omnye umboniso wawuneeBhayibhile zakudala kunye nezibalulekileyo. Ezi Bhayibhile ziquka eyokuqala yesiJamani eyagqitywa ngo-1534 kunye neBhayibhile yePolyglot kaElias Hutter eguqulelwe kwiilwimi eziyi-12. Ukongezelela, kwakukho nezinye izixhobo ezazinceda abo babekho bayiqonde kakuhle indlela yokusebenzisa imigaqo yeBhayibhile namhlanje.
Iindwendwe zaboniswa indlela abaphila ngayo abasebenzi abangaphezu kwabayi-1 000 beli sebe. Iindwendwe zaqala zaboniswa amagumbi okulala. Zafumana nento esiwa phantsi kwempumlo zaza zahambahamba kuloo yadi ineentyatyambo eziyimibalabala. Olunye undwendwe lwathi: “Intle into esiyibon’ apha.”
Emva koko iindwendwe zaya kubuka oomatshini bokuprinta, neSebe Lenkonzo. Zazibonela indlela iiBhayibhile eziprintwa, zidityaniswe zize zithunyelwe ngayo kumazwe angaphezu kwayi-50. Enye indoda yathi: “Kanti amaNgqina asebenza kangaka! Akukho lizwe lingenazo iimpapasho zawo. Andazi nokuba ayenza njani yonke le nto engabhatalwa.”
Eyona nto yabangel’ umdla ngumboniso wewebhsayithi yamaNgqina kaYehova i-jw.org. Abantu abadala nabancinane babebukele iividiyo kuyo yaye befunda neempendulo zemibuzo yabo.
Iindwendwe zemka zinoncumo lukabhlankethi ngenxa yale nkcazelo intsha yomsebenzi owenziwa ngamaNgqina kaYehova kuwo onke amazwe. Enye indoda yathi: “Zininzi izinto ebendizikrokrela ngani. Ingathi kuza kufuneka ndizikis’ ukucinga.” Ebudeni bolu khenketho, elinye ibhinqa laphindaphinda amazwi athi: “Kungona ndiqalayo ukuwazi amaNgqina!”
^ isiqe. 17 La manani ngaka-2014
^ isiqe. 21 La manani ngaka-2014
^ isiqe. 24 La manani ngaka-2014
Funda Okungakumbi
Yintoni IBheteli?
IBheteli yindawo ekhethekileyo ephumeza umsebenzi obalulekileyo. Funda ngakumbi ngabo basebenza apho.
Yintoni Eyenziwa Kwiofisi Yesebe YamaNgqina KaYehova?
Iindwendwe ziyamenywa ukuba zityelele nayiphi na iofisi yesebe. Nawe siyakumema!


c: text/html

text:
Iintshayelelo Onokuzisebenzisa
IMBONISELO
Umbuzo: Abanye abantu bathi iBhayibhile iphelelwe lixesha, ngoxa abanye besithi isasebenza. Uthini wena?
Isibhalo: 2Ti 3:16, 17
Unokuthi: Le Mboniselo ibalaselisa imizekelo yendlela iBhayibhile enobulumko ngayo yaye inamacebiso ngendlela onokufumana ngayo izifundo ezinokukunceda xa ufunda iBhayibhile.
FUNDISA INYANISO
NGABA IZINTO EZIPHILAYO ZADALWA?
Umbuzo: Ucinga ukuba kusengqiqweni ukuthi ubomi badalwa nguThixo okanye babakho ngamabona-ndenzile?
Unokuthi: Le ncwadana inobungqina obubangela ukuba abantu abaninzi bakholelwe kuMdali okrelekrele. Ndicela ukuphinda ndibuye ukuze sincokole ngalo mbuzo ukwiphepha 29: “Ngaba Kubalulekile Ukuba Yintoni Oyikholelwayo?”
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.

robotstxt: allowed

filter: keep


text:
Teisinių paslaugų centras, IĮ TEISINIŲ PASLAUGŲ SPEKTRASIkhadi engabonakaliyo
Teisinių paslaugų centras, IĮ TEISINIŲ PASLAUGŲ SPEKTRAS
Amatyala, Ekuxoxweni kwamatyala embambano, Endinalo yobuqu physical, Iingcebiso zomthetho, Iingcebiso zomthetho +14
Ushicelelo
I-V 8:00-17:00
- Teisinių paslaugų centras, IĮ TEISINIŲ PASLAUGŲ SPEKTRAS
Imephu
Umsebenzi udidi
Amatyala, Ekuxoxweni kwamatyala embambano, Endinalo yobuqu physical, Iingcebiso zomthetho, Iingcebiso zomthetho, Iinkonzo zomthetho, Iinkonzo zomthetho, Kwiinkqubo zolawulo, Labor law, Law zoshishino, Management ityala, Nokuqokelelwa kwamatyala, Nomthetho nosapho, Ubunini, Umangalelwano, Umthetho corporate, Umthetho isivumelwano, Uncedo lwezomthetho, Wezemali, inshorensi, umthetho


text:
Ngaba Ubusazi?
Abakhi beenqanawa bamandulo babezikhusela njani iinqanawa zabo?
ULionel Casson, oyingcali yeenqanawa zakudala ucacisa into eyayisenziwa ngabakhi beenqanawa baseRoma emva kokungciba amaplanga enqanawa. Kwakuyinto eqhelekileyo kubo “ukunyhibhela ezo ndawo zingcityiweyo okanye umphandle wenqanawa uwonke ngebhitumene neminye imixube efana nayo, iphinde iqatywe nangaphakathi.” Kwakude kudala ngaphambi kweRoma, ama-Akadi namaBhabhiloni ayesebenzisa ibhitumene ukuze akhusele iinqanawa zawo zingangenwa ngamanzi.
IZibhalo zesiHebhere zikwathetha into efanayo kwiGenesis 6:14. Igama lesiHebhere eliguqulelwe ngokuthi “itela” libhekisela kwibhitumene, ioli yokwemvelo.
Ibhitumene iziintlobo ezimbini—iba ngamanzi okanye ijiye. Abakhi beenqanawa zamandulo babesebenzisa le ingamanzi, beyiqaba ngokuthe ngqo kwinqanawa leyo. Xa ithe yaqatywa, le bhitumene yayisoma ize ikhusele inqanawa ukuba ingangenwa ngamanzi.
Yayininzi ibhitumene ngamaxesha okubhalwa kweBhayibhile. INtili yaseSidim engakuLwandle Olufileyo, “yayinemihadi ngemihadi yebhitumene.”—Genesis 14:10.
Ziziphi iindlela ezazisetyenziswa ukuze kuqwayitwe iintlanzi mandulo?
Iintlanzi bezisoloko zikukutya okubalulekileyo. Ngaphambi kokuba baqalise ukuhamba noYesu, abanye abapostile babengabalobi beentlanzi kulwandle LwaseGalili. (Mateyu 4:18-22) Kwakudla ngokuthatyathwa ezithile kwiintlanzi ezazibanjiswa zize zisiwe “kwimizi-mveliso” ekufuphi nalapho.
Indlela iintlanzi ezaziqwayitwa ngayo kwiGalili yamandulo isasetyenziswa nangoku kwezinye iindawo. Iintlanzi zazikhutshwa iziphakathi zize zihlanjwe. Incwadi iStudies in Ancient Technology ichaza into eyayisenziwa emva koko isithi: “Kwakukhuhlwa iimpumlo, umlomo namaqoqo entlanzi ngetyuwa ekrwada. La maqoqo entlanzi akhuhliweyo ayepakishwa aze ogqunywe ngesicamba esomileyo. Ukususela kwiintsuku eziyi-3 ukuya kweziyi-5 onekiwe la maqoqo, ayeguqulwa onekwe ngelinye icala. Njengoko ingena ityuwa yayiye ikhame intlanzi kuze kuphume incindi. Emva kokuba yonekiwe yayisoma ize iqine.”
Akwaziwa ke ukuba zazinokuhlala ixesha elingakanani iintlanzi eziqwayitwe ngale ndlela. Noko ke, into yokuba iYiputa mandulo ithumele iintlanzi esele zinongiwe ibonisa ukuba iSiriya yayizisebenzisa ngokuphumelelayo ezi ndlela.


text:
FUNDISA ABANTWANA BAKHO
UPetros NoAnaniyas Baxoka—Sinokufunda Ntoni Kubo?
Njengoko usazi, ukuxoka kukuthetha into owaziyo kuba asiyonyani. Ngaba wakha waxoka?— *Nkqu nabantu abadala abamthandayo uThixo bakha baxoka. Mhlawumbi uyamazi omnye umntu owaxokayo ekuthethwa ngaye eBhayibhileni. Igama lakhe nguPetros yaye wayengomnye wabapostile bakaYesu abali-12. Makhe sive ukuba kwakutheni ukuze axoke.
Emva kokubanjwa kwakhe, uYesu usiwa kwikhaya lombingeleli omkhulu. Kusezinzulwini zobusuku. UPetros ungena ekhayeni lalo mbingeleli kungekho mntu umbonayo ukuba ungubani kanye kanye. Ufika eme ngasemlilweni, yaye ukukhanya kwaloo mlilo kwenza intombazana esebenza kwelo khaya imbone ukuba unguPetros. Ithi: “Nawe ubukunye noYesu.” UPetros owoyikayo uphika eme ngomlenz’ omnye.
IBhayibhile ithi emva koko, ‘nenye intombazana iyamphawula.’ Ithi: “Lo mntu wayekunye noYesu.” UPetros uphinda akhanyele. Emva kwemizuzu embalwa, kuza nabanye abantu baze bathi kuPetros: “Ngokuqinisekileyo nawe ungomnye wabo.”
UPetros uyoyika. Uxoka okwesithathu esithi: “Andimazi loo mntu!” Kukhala inkukhu. UYesu ujonga uPetros, ibe uPetros ukhumbula ukuba kwiiyure ezimbalwa ngaphambili, uYesu ebethe kuye: “Ngaphambi kokuba umqhagi ukhonye, uya kundikhanyela kathathu.” UPetros utsho isijwili. Uyazisola!
Ngaba ingenzeka into enje kuwe?— Usenokuthi usesikolweni uze uve abanye abantwana bethetha ngamaNgqina kaYehova. Omnye uthi: “AmaNgqina akamculi uNkosi Sikelela!” Aze omnye athi: “Akalweli nelizwe lawo eli.” Kuphinde kuvele omnye athi: “Akangawo namaKristu kuba akayenzi iKrismesi.” Kuthi kusenjalo, omnye ajike akujonge aze athi, “UliNgqina likaYehova moss nawe?” Uza kuthini?—
Kufuneka wazi ukuba uza kuphendula uthini kwangaphambi kokuba ezi zinto zenzeke. UPetros wayengazilungiselelanga. Xa wazibhaqa esekoneni, waxoka! Sekunjalo, wazisola ngento awayenzayo, ibe uThixo wamxolela.
Omnye umfundi kaYesu ekuthiwa nguAnaniyas naye waxoka. Kodwa uThixo akazange amxolele yena nomfazi wakhe uSafira. Babevumelene ukuba baza kuxoka. Makhe sibone ukuba kutheni uThixo engazange amxolele uAnaniyas noSafira.
Kwiintsuku ezilishumi emva kokuba uYesu eshiye abapostile bakhe waza wabuyela ezulwini, kwabhaptizwa abantu abamalunga nama-3,000 eYerusalem. Abaninzi kubo basuka kwiindawo ezikude yaye beze kubhiyozela uMthendeleko wePentekoste, ibe emva kokuba bebe ngabafundi bakaYesu bafuna ukuhlala kangangexesha elithile ukuze bafunde okungakumbi. Ngoko abanye abafundi bakaYesu bakhupha imali ukuze babaxhase.
UAnaniyas nomfazi wakhe bathengisa enye yempahla yabo ukuze bafumane imali yokunceda aba bafundi basandul’ ukubhaptizwa. Xa uAnaniyas eyizisa kubapostile le mali, uthi iphelele. Kodwa uyaxoka! UAnaniyas uye wayifihla enye imali! UThixo uchazela uPetros ngale nto, aze uPetros athi kuAnaniyas: “Uxokise, kungekhona abantu, kodwa uThixo.” UAnaniyas ufa kanye ngaloo mzuzu! Emva kwexesha elingangeeyure ezintathu, kufika uSafira umfazi wakhe. USafira akazi ukuba umyeni wakhe sele efile ngoko naye ufika axoke, aze naye afe ngoko nangoko.
Libaluleke kakhulu eli bali: Ukuthetha inyaniso kubalulekile! Sonke simele sifunde kwesi sifundo! Sekunjalo, sonke siyazenza iimpazamo ingakumbi xa sisebancinci. Akukuvuyisi ukwazi ukuba uYehova uyakuthanda yaye uya kukuxolela njengoPetros?—Kodwa khumbula ukuba sifanele sithethe inyaniso. Ukuba sisoloko sixoka kufuneka sicele uYehova ukuba asixolele. Inokuba uPetros wayenza loo nto, waza waxolelwa. Ukuba sizama kakhulu ukungaphindi sixoke, uThixo uya kusixolela nathi!
Funda kwiBhayibhile yakho
^ isiqe. 3 Ukuba ufunda nomntwana, isikhewu senzelwe ukuba umvumele aphendule.


text:
ISIERRA LEONE NEGUINEA
1948-1990 ‘Bakhokelele Abaninzi Ebulungiseni’—Dan.12:3. (Inxalenye 4)
Ukufundisa Abantu Ukulesa Nokubhala
Ekuqaleni kuka-1963, ebudeni botyelelo lwakhe lwesibini eSierra Leone, uMilton Henschel wathetha ngengxaki isebe lalapho ebelizama ukuyilungisa kangangexesha elide. Wabongoza abazalwana ukuba baqinise kwimigudu yabo yokufundisa abantu ukulesa nokubhala.
Amanye amabandla ayeqhuba iiklasi zokufundisa abantu ukulesa nokubhala ngesiNgesi. Kodwa emva kotyelelo lukaMzalwan’ uHenschel, abazalwana baqalisa ukufundisa abantu ngolwimi lwabo lweenkobe. Amanye amabandla ayeneeklasi zokufundisa ukulesa nokubhala ngeelwimi ezimbini okanye ezintathu. Ezi klasi zazidume kakhulu, kangangokuba umvakalisi omnye kwabathathu kwelo lizwe wayesiya kuzo.
Ngo-1966, abazalwana baseLiberia benza incwadi enemifanekiso yokufundisa ukulesa nokubhala ngesiKisi. Xa babonisa ngale ncwadi kwabasemagunyeni baseLiberia, bona bagqiba ekubeni bayiprinte baze bayisasaze ngaphandle kwentlawulo. Le ncwadi yasasazwa eGuinea, eLiberia naseSierra Leone, ibe iye yanceda amakhulu-khulu amaKisi ukuba afunde ukulesa nokubhala. Kamva, ezi ncwadi ziye zenziwa nangezinye iilwimi ibe ziye zanceda abantu abangakumbi.
USia wayegcina ingxelo yakhe yasentsimini ngokusebenzisa intambo emnyama nebomvu
Ezi klasi azifundisanga nje abantu ukulesa nokubhala kodwa zikwabancede nasekubeni benze inkqubela ebandleni. Makhe sithethe ngoSia Ngallah oneminyaka eyi-50 nongumvakalisi ongabhaptizwanga ongafundanga. Ingxelo yakhe yasentsimini wayeyigcina ngokusebenzisa umtya omnyama nobomvu. Xa eshumayele kangangeyure, wayesenza iqhina ngomtya omnyama. Emva kokuba enze ibuyelo, wayesenza iqhina ngomtya obomvu. USia waya kwiiklasi ezifundisa ukulesa nokubhala, ibe zamnceda wayigcina kakuhle ingxelo yakhe yasentsimini. Wenza inkqubela de wabhaptizwa ibe waphucula indlela awayeshumayela nawayefundisa ngayo.
Nanamhlanje, amabandla amaninzi eSierra Leone naseGuinea asenazo iiklasi zokufundisa ukulesa nokubhala. Esinye isikhulu sakwarhulumente eSierra Leone sathi kubazalwana abakwiofisi yesebe: “Ukongeza kumsebenzi wokufundisa iBhayibhile, nenza umsebenzi omhle ngokufundisa abantu ukulesa nokubhala.”
“Amatye” Ayathetha
Njengoko abantu beentlanga ezahlukahlukeneyo bafundiswa ukulesa nokubhala, kwabakho imfuneko yokuguqulelwa koncwadi. Uninzi lweentlanga lwaluneencwadi ezimbalwa ngeelwimi zalo. Abantu abafundileyo eSierra Leone babefunda isiNgesi, ngoxa eGuinea babefunda isiFrentshi. Yintoni eyayinokwenziwa ukuze kubekho uncwadi lweBhayibhile ngolwimi lwabo?
Ngo-1959, ababini abaphumelele kwisikolo saseGiliyadi baguqulela iphecana nencwadana ngesiMende, kodwa kwasasazwa ezimbalwa. Emva kweminyaka elishumi, incwadana ethi, “This Good News of the Kingdom” nethi Living in Hope of a Righteous New World zaguqulelwa ngesiKisi. Kuye kwasasazwa iincwadana ezimalunga neziyi-30 000 ibe ziye zasetyenziswa ukuze kuqhutywe izifundo zeBhayibhile.
Ngo-1975, iofisi yesebe yaqalisa ukupapasha amanqaku afundwayo eMboniselo ngesiKisi. Abavakalisi abangamaKisi babengathi bayaphupha! Omnye umzalwana wabhala wathi: “UYehova usenzele ummangaliso omkhulu. Akukho nokuba abe mnye kuthi owakha wawubona umnyango wesikolo. Sasingathi singamatye—sasingakwazi ukuthetha. Kodwa ngoku ekubeni sineMboniselo yesiKisi, siyakwazi ukuthetha ngezenzo zikaYehova ezikhulu.” (Luka 19:40) Kuye kwaguqulelwa nezinye iimpapasho ngesiKisi.
Namhlanje, abantu abaninzi eSierra Leone naseGuinea basafunda iimpapasho zesiNgesi okanye ezesiFrentshi, ibe ezo zilwimi ezisetyenziswa emabandleni. Kodwa kutshanje inani leempapasho zezinye iilwimi zanda ngendlela ephawulekayo. Ngoku uncwadi lweBhayibhile lufumaneka ngesiGuerze, isiKisi, isiKrio, isiManinkakan, isiMende, isiPular nesiSusu. Incwadana enemifanekiso ethi Phulaphula UThixo Uze Uphile Ngonaphakade kunye nethi Listen to God ziyafumaneka ngezi lwimi. Ezi ncwadana zinemifanekiso kulula ukufundisa ngazo, zinceda abantu abaninzi abangakwaziyo ukufunda baqonde isigidimi seBhayibhile.
Ukwakhiwa KweOfisi YeSebe
Ekuqaleni kwee-1960, abazalwana baseFreetown bebekhangela umhlaba wokwakha iofisi yesebe entsha. Ekugqibeleni, ngo-1965 bafumana indawo eWilkinson Road. Le ndawo yayijonge ngaselwandle ikwenye yezona ndawo zintle kweso sixeko.
Esi sakhiwo sasiza kuba neHolo yoBukumkani, ikhaya labathunywa bevangeli neeofisi ekusetyenzelwa kuzo. Ebudeni bolwakhiwo, iWilkinson Road yayihlala ineemoto ezininzi ezithe chu kuba abaqhubi befuna ukubuka esi sakhiwo sihle. Esi sakhiwo sanikezelwa ngoAgasti 19, 1967. Kweza abantu abaphantse babe yi-300, kuquka iindwalutho zasekuhlaleni noomakad’ enetha ababhaptizwa ngu-“Bible” Brown ngo-1923.
Isebe elitsha lenza abantu abaninzi bawuxabisa umsebenzi wamaNgqina kaYehova. Eli sebe lakungqina ibubuxoki oko kwathethwa ngabachasi abathi, amaNgqina akazi kuhlala ekho eSierra Leone. Ubukho besi sakhiwo kwakubonisa ukuba amaNgqina kaYehova akayi ndawo.
Ulwando Lwabangelwa Kukukhuthala Kwabathunywa Bevangeli
Phakathi kweminyaka yee-1970 ukusa phambili, ukufika kwabathunywa bevangeli abaqeqeshwe eGiliyadi kwawuphucula umsebenzi wokushumayela eSierra Leone naseGuinea. Abanye bakhonza kwamanye amazwe aseAfrika ibe bakhawuleza baqhelana neemeko zasekuhlaleni. Abanye babeqala ukuya eAfrika. Babeza kumelana njani neemeko ezinzima abangaziqhelanga? Makhe sive ukuba bathini.
“Abantu babethobekile ibe babefuna ukwazi iBhayibhile. Ukubona indlela inyaniso ebuphucula ngayo ubomi babo kundenza ndizive ndanelisekile.”—UHannelore Altmeyer.
“Kwakunzima ukumelana nezifo nemozulu etshisayo. Kodwa sasivuyiswa kukunceda abantu abanyanisekileyo bakhonze uYehova.”—UCheryl Ferguson.
“Ndafunda ukuba nomonde. Xa ndibuza omnye udade ukuba iindwendwe zakhe ziza kufika nini, wayedla ngokuthi: ‘Mhlawumbi namhlanje, ngomso okanye ngoms’ omnye.’ Ndandisothuka kuba wayedla ngokuqhubeka athi, ‘Kodwa ziza kude zifike!’”—UChristine Jones.
“Kwikhaya labathunywa bevangeli eliseFreetown sasilishumi elinesine siziintlanga ezahlukahlukeneyo. Sasisebenzisa izindlu zangasese ezimbini, ishawa enye, umatshini wokuhlamba impahla omnye nekhitshi elinye. Ukutya kwakushokoxekile ibe kwakungekho sempilweni. Umbane wawuvele umke singalindelanga—maxa wambi wawusimka iintsuku eziliqela. Uninzi lwethu lwalunemalariya nezinye izifo ezifumaneka kwiindawo ezishushu nezinolophu. Nangona le meko yayinokusenza siwuyeke lo msebenzi, safunda ukuhlala kunye, ukuxolelana nokuqhula xa sikwiimeko ezinzima. Sasikuthanda ukushumayela, ibe saba ngabahlobo abasenyongweni nabanye.”—URobert noPauline Landis.
“Saba nexesha elimnandi kakhulu eSierra Leone. Asizisoli nakancinane ibe asinazikhalazo. Siyayikhumbula kakhulu.”—UBenjamin noMonica Martin.
“Sakha sahlala nelinye ibhinqa elasiphakela ukutya okwakungathandeki. Lathi: ‘Yinyoka. Ndiwakhuphile amazinyo la angaphambili. Niyafuna?’ Ngobuchule sala, kodwa sekunjalo wathi masitye. Nakuba ayesoyikisa la mava, sabuxabisa ububele beli bhinqa ibe salithanda kakhulu.”—UFrederick noBarbara Morrisey.
“Ebudeni beminyaka eyi-43 ndingumthunywa wevangeli, ndiye ndahlala nabathunywa bevangeli abangaphezu kwe-100. Ndiyakuvuyela ukwazi abantu abaninzi kangaka, abanobuntu obungafaniyo kodwa abasebenza bonke benenjongo enye! Ndiyakuvuyela nokusebenza noThixo nokubona abantu beyamkela inyaniso yeBhayibhile!”—ULynette Peters.
“Ndiyakuvuyela nokusebenza noThixo nokubona abantu beyamkela inyaniso yeBhayibhile!”
Ukususela ngo-1947, abathunywa bevangeli abayi-154 baye bakhonza eSierra Leone ibe abayi-88 eGuinea. Amanye amaNgqina amaninzi eza kukhonza kwindawo edinga abavakalisi abangakumbi. Namhlanje, kukho abathunywa bevangeli abayi-44 eSierra Leone nabayi-31 eGuinea. Imigudu nokuzincama kwabo kuye kwanceda abantu abaninzi. UAlfred Gunn, onexesha elide ekwiKomiti yeSebe uthi: “Siwuxabisa kakhulu umsebenzi wabo.”


text:
FEBRUWARI 14, 2013
ERASHIYA
ERashiya: Inkululeko Yokuhlanganisana Ibekelwa Imiqathango Ngokungekho Mthethweni
NgoDisemba 5, 2012 iNkundla Yomgaqo-siseko YaseRashiya yakhupha isiqinisekiso sokuba, akukho mfuneko yokuba iicawa zifumane imvume karhulumente xa zifuna ukuqhuba iinkonzo zazo kwindawo ezinganquleli kuyo. Eli tyala, elavulwa Ligosa Elilwela Amalungelo Abantu kurhulumente waseRashiya, lalibalulekile kumaNgqina kaYehova kuba nyaka nonyaka abambela iindibano kwiindawo eziqeshisayo nakumakhaya abantu. Isigqibo eye yafikelela kuso iNkundla Yomgaqo-siseko sisekelwe kumatyala aye aphunyelelwa ngamaNgqina kaYehova kwiNkundla YaseYurophu Elwela Amalungelo Abantu. UGrigory Martynov, isithethi samaNgqina kaYehova sathi: “Sinethemba lokuba esi sigqibo siyakwenza ukuba sihlanganisane ngaphandle kokuphazanyiswa nokuba sixhasa inkululeko yonqulo eRashiya.”
Ungafowunela:
Okwenzeka ehlabathini: UJ. R. Brown, okwiOfisi Yenkcazelo kule nombolo +1 718 560 5000
Okwenzeka eRashiya: UGrigory Martynov kule nombolo +7 812 702 2691


text:
Inkonzo Elungileyo Ifundisa Amarhamente Ayo Ukuba Athandane
IBHAYIBHILE ithi: “Lowo ungenaluthando akazanga amazi uThixo, ngokuba uThixo uluthando.” (1 Yohane 4:8, IBhayibhile YesiXhosa) Loo nto ithetha ukuba inkonzo elungileyo ifanele ifundise amarhamente ayo ukuba athande abanye abantu.
Zininzi iinkonzo ezinyamekela abantu abagulayo, abalupheleyo nabangathathi ntweni, yaye iyancomeka loo nto. Zikhuthaza amarhamente azo ukuba asebenzise isiluleko sikampostile uYohane owathi: “Ukuba umntu omi kakuhle ngezinto zobu bomi ubona uwabo eswele, aze amvimbe into engamncedayo, angatsho njani loo mntu ukuba unalo uthando lukaThixo entliziyweni yakhe? Bantwana bam, uthando lwethu malungabi lolomlomo nje kuphela, koko malube lolungahanahanisiyo, lubonakaliswa ngezenzo.”—1 Yohane 3:17, 18, IBhayibhile YesiXhosa Yowe-1996.
Sifanele senze ntoni ke xa amazwe esihlala kuwo esilwa namanye? Ngaba umthetho kaThixo othi, “uze umthande ummelwane wakho kanye ngale ndlela uzithanda ngayo nawe” sifanele siwuthobele kuphela xa kukho uxolo, size sivume ukuhlasela amanye amazwe xa kusitsho umongameli welizwe lethu?—Mateyu 22:39, IBhayibhile YesiXhosa Yowe-1996.
UYesu wathi: “Ukuba niyathandana, bonke baya kuqonda okokuba ningabafundi bam.” (Yohane 13:35, IBhayibhile YesiXhosa Yowe-1996) Njengoko uphendula imibuzo elandelayo, khawuzibuze, ‘Ngaba amarhamente ale nkonzo abathanda bonke abantu kungekhona ngamazwi kuphela kodwa nangezenzo?’
UMXHOLO: Imfazwe.
INTO EFUNDISWA YIBHAYIBHILE:
UYesu wathi kubafundi bakhe: “Mna ndithi kuni, zithandeni iintshaba zenu, basikeleleni abo baniqalekisayo, benzeleni okulungileyo abo banithiyayo.”—Mateyu 5:44, IBhayibhile YesiXhosa.
Xa amajoni ayebamba uYesu, umpostile uPetros wathi rhuthu ikrele lakhe efuna ukumkhusela. Kodwa uYesu wamnqanda esithi: “Libuyisele endaweni yalo ikrele lakho; kuba bonke abathabatha ikrele baya kutshabalala likrele.”—Mateyu 26:52, IBhayibhile YesiXhosa.
Umpostile uYohane wathi: “Nguwo lo ke umahluko phakathi kwabantwana bakaThixo nabakaSathana: Umntu ongenzi okulungileyo nongawathandiyo amanye amakholwa, asingomntwana kaThixo. Kaloku sanikwa lo myalelo wokuba sithandane kwasekuqaleni. Masingafani noKayin ke owafuza umtyholi wagwinta umntakwabo.”—1 Yohane 3:10-12, IBhayibhile YesiXhosa Yowe-1996.
UMBUZO:
Ngaba le nkonzo ikhuthaza amarhamente ayo ukuba aye emfazweni?
UMXHOLO: Ezopolitiko.
INTO EFUNDISWA YIBHAYIBHILE:
Abanye bathi bakubona amandla kaYesu okwenza imimangaliso bafuna ukuba abe yinkokeli yezopolitiko. Ngaba uYesu wavuma? IBhayibhile ithi: “UYesu, esazi ukuba bahlalele ukuza kumbamba ngamandla, bamenze ukumkani, wabuya wemka, waya entabeni yena yedwa.”—Yohane 6:15, IBhayibhile YesiXhosa.
Xa uYesu wayetyholwa ngokuphembelela udushe lwezopolitiko waphendula wathi: “Ubukumkani bam asibobeli hlabathi; ukuba bebububo obeli hlabathi ubukumkani bam, amakhonza am ange ezama, ukuze ndinganikelwa kumaYuda; ngoko ke ubukumkani bam asibobalapha.”—Yohane 18:36, IBhayibhile YesiXhosa.
Xa wayethandazela abafundi bakhe kuThixo, uYesu wathi: “Mna ndibanike ilizwi lakho; laza ihlabathi labathiya, ngokuba bengengabo abehlabathi, njengokuba nam ndingenguye owehlabathi.”—Yohane 17:14, IBhayibhile YesiXhosa.
UMBUZO:
Ngaba le nkonzo iyawuxelisa umzekelo kaYesu ize ingabandakanyeki kwezopolitiko naxa loo nto iza kuyenza ithiywe ngabathile bezopolitiko?
UMXHOLO: Ucalucalulo.
INTO EFUNDISWA YIBHAYIBHILE:
Xa abantu bokuqala beeNtlanga abangalukanga baba ngamaKristu, umpostile uPetros wathi: “UThixo akamkhethi wabuso bamntu; kwiintlanga zonke, lowo umoyikayo, asebenze ubulungisa, wamkelekile kuye.”—IZenzo 10:34, 35, IBhayibhile YesiXhosa.
UYakobi wawabhalela la mazwi amaKristu enkulungwane yokuqala: “Mawethu, njengoko nikholwa kuYesu Kristu iNkosi yethu enobungangamsha, ninomkhethe kodwa nina. Nakufikelwa ziindwendwe ezimbini endlwini yenkonzo, omnye enxibe kakuhle ehombe ngamaso egolide, omnye elihlwempu edlakazela, nako ke nina nitatazelela nilungiselela lo mfo ulinene, nimnika nesihlalo, nithi lona idlavu malime ngeenyawo okanye lihlale phantsi emhlabeni. Aniziqondi na ukuba xa nenjenjalo nina ngenkqu nimbaxa, nilawulwa yimigaqo ephuthileyo?”—Yakobi 2:1-4, IBhayibhile YesiXhosa Yowe-1996.
UMBUZO:
Ngaba le nkonzo ifundisa ukuba akukho mntu ubhetele kunomnye emehlweni kaThixo yaye amakholwa akafanele abacalucalule abanye ngenxa yohlanga lwabo okanye imeko yabo yezimali?


text:
Le blog yakhelwe ukuphuhlisa ulwimi lwesiXhosa, nokukhuthaza izithethe namasiko anenkqayi akwantu. Njengoko uninzi lwentsha yomXhosa yanamhlanje lungasasebenzisi iilwimi zalo phantse kuzo zonke inkalo zempilo zethu, kuyimfuneko ukuba kubekho ndlela zimbi zokugcina okanye ukukhumbuza isintu ngokubanzi ngeelwimi, amasiko nezithethe zomntu ontsundu - umXhosa ke kweli inqanaba. Izimvo zakho, ulwazi okanye imiba onkqwenela ukuba iphicothwe yamkelekile, thumela ku - embomaxhosa@live.com
Thursday, April 5, 2012
OoDosini
Hi
Can you please help me with the clan called Dosini,how to pronounce it and izithakazelo zabo please
IMPENDULO:
Bhota Mlesi,
U-Dosini umbiza njengokuba ebhaliwe: D-O-S-I-N-I
Xa bebongwa kuthiwa:
Dosini
Ncele, Ntose, Nqabashe, Ngcelenduna
Mqhorhana, Ngxow'inoboya
UNoyila, uNogqaz'umthonyama
Isihlobo sikaMthimkulu, sikaBhungane yena mntu ungaphezulu nakuThixo,
Kuba abantu ubanike amabele,
Ingqond'enebala
Ngwanya kaMajola
UMajola inyoka enothando
Kuba ityelela abafazi endlwini!
6 comments:
IKHONA NA INCWADI ENDINOKHE NDI ZI FUMANELE YONA NGOBA ITYEBILE LENTO NDIYIFUMANA APHA NGASKE NDIFUMANE OKUNINZI?ReplyDelete
- AnonymousMarch 13, 2013 at 9:25 AM
molweni, ndicela ucedo. andinalo ulwazi elucacileyo nge siduko sam. utata waye sithi singo bhukwana kodwa andiyazi uku bhaka phambili. ndike nda qoqha enye isite ye internet, khona bathi mna ndi ngu;ReplyDelete
bhukwana, umbara, umtsholo iphaphulengoyama, izinto ezinga phathwa ngu mntu ngoba zizinkosi ngokwazo. ingaba ba nyanisile?
ncela no xolo ngesi xhosa sam, andi fundanga ukusibhala isikolweni, ndafunda isuthu. kodwa ndiga vuyela kukhulu uku fundiswa idlela elungileyo.Replies
- AnonymousOctober 10, 2015 at 5:04 AM
Undoyi yena uphi yena kwa jolaDelete
- AnonymousMarch 16, 2014 at 5:09 PM
Molweni ntoza kuthi ndisenxakini andizazi okukwam oNkalane bangobani?ReplyDelete
- AnonymousMay 14, 2015 at 1:33 AM
NDINGU MFENQA NTULI MAMPEMBA USOMPISI BHELEKAZIReplyDelete
- AnonymousJanuary 11, 2017 at 3:27 AM
mna ndibawela ukwazi ukuba uGCAGA kutheni engaveli kuMampondomiseReplyDelete


text:
Umsebenzi ophuma kwisebe lezimali lika zwe-lonke uthi uMphathiswa akasayi kwamkela mibono ngohlahlo-lwabiwo-mali emva kwangoMvulo umhla we-15 February 2016. Le ntetho yo Hlahlo-lwabiwo-mali ingayeyona ibalulekileyo kunazo zonke eMzantsi-Afrika kodwa uMphathiswa neSebe lezimali wohlulekile ukuqinisekisa ukuba abantu bathatha inxaxheba ngokuthi baveze imibono yabo ngezigqibo eziphathelene nezigidi zabantu. Kubalulekile ukuba sisebenzise amaqonga afanelekileyo ukunika uMphathiswa u Gordhan umkhombandlela wabantu. Njengokuba imbalela intlitha ilizwe jikelele, ukunqaba kwemisebenzi kuxakile, ixabiso lokutya nezinye izinto ezibalulekileyo ezifana nee-Pads liye lisenyuka, UMphathiswa kufuneka naye anyuse imali ejongane nokubonelelwa kwabantu kunye nentlalo-ntle. uMzantsi-Afrika unezinga lokungalingani eliphezulu emhlabeni jikelele, uMphathiswa u Gordhan kufuneka asebenzise amandla anawo ukuze aqinisekise ukuba iinkampani kunye nabo bazizigwili bayayihlawula irhafu njengoko kufanelekile.
iDemokhrasi eMzantsi-Afrika ayikokuvota kuphela. Ukuba thina njengabantu siyalawula, iinkokheli zethu maziqinisekise ukuba imali yethu yerhafu isetyenziselwa ukwakha isimo sezimali esilungileyo nesinobulungisa.


text:
EINDONESIA
Ukulivakalisa Ngebhongo Igama LikaYehova
Kwiminyaka yokuvalwa komsebenzi, ngobulumko abazalwana baseIndonesia balandela isiluleko sikaYesu ‘sokuzingqina belumkile njengeenyoka ukanti bemsulwa njengamahobe.’ (Mat. 10:16) Ukuvulwa kwawo, abaninzi kwafuneka bafunde ukushumayela “ngenkalipho.”—IZe. 4:31.
Ngokomzekelo, abanye abazalwana babemathidala ukuya kushumayela kwindlu ngendlu, bethanda ukuya kumabuyelo nakwizifundo zeBhayibhile. Abanye babengashumayeli kumaSilamsi. Ukanti abanye babengatsho ukuba ngamaNgqina kaYehova, kodwa babesithi ngamaKristu yaye babesebenzisa iBhayibhile yezinye iicawa endaweni yeNguqulelo Yehlabathi Elitsha yesi-Indonesia. * Abanye babengasazisasazi ngokukhululekileyo iincwadi ezithetha ngeBhayibhile.
Ezinye zezi, zizinto ababezenza kwiminyaka yokuvalwa komsebenzi. Ezinye zazibangelwa yindlela ekwakuphilwa ngayo ekuhlaleni, apho kwakubhetele ukuyekelela kunokuyimela into yakho. Zaziza kulungiswa njani ezi ngxaki zabazalwana?
UYehova wawuphendula lo mbuzo ngesiluleko esanikelwa ngobubele ngabazalwana abaqolileyo ngokomoya. (Efe. 4:11, 12) Ngokomzekelo, ngo-2010 kwafika ilungu leQumrhu Elilawulayo, uStephen Lett, elakhuthaza abazalwana ukuba baphakamise igama likaThixo ngokuyisebenzisa ngokukhululekileyo iNguqulelo Yehlabathi Elitsha entsimini. Omnye umthunywa wevangeli, uMisja Beerens, uthi: “Intetho kaMzalwan’ uLett yakhuthaza abavakalisi abaninzi. Babona ukuba kufuneka baziwe ukuba ngamaNgqina kaYehova baze balithethelele ngebhongo iLizwi likaThixo.”
Ekubeni amaSilamsi aseIndonesia edla ngokufanisa amaNgqina kaYehova neNgqobhoko, uBulungiseleli BoBukumkani besi-Indonesia babunolu lwalathiso luluncedo: “Ukuzichaza usaqala ukuthetha nomntu ukuba uliNgqina likaYehova kokona kubalulekileyo. . . . Sinebhongo ngokumela uYehova, kwaye sifuna ukuxelela abantu abakwintsimi yethu ngegama lakhe nenjongo anayo!” UShinsuke Kawamoto, okwiofisi yesebe eIndonesia, uthi: “Le ndlela ingagwegweleziyo neyobuchule yokuqalisa incoko inemiphumo emihle. AmaSilamsi amaninzi anomdla wokwazi amaNgqina kaYehova. Afuna ukwazi ukuba ahluke ngantoni. Umdla anawo usinika ithuba lokushumayela kakuhle.”
Abavakalisi baphinda bakhuthazwa ukuba bahambise iiMboniselo nooVukani! abangakumbi. ULothar Mihank, ongumnxibelelanisi weKomiti yeSebe uthi: “Ukuze abantu basazi, kufuneka bafunde iimagazini zethu. Iimagazini ziyazithambisa iintliziyo kwaye zikhuthaza abantu bayiphulaphule inyaniso. Xa sizisasaza kubo bonke abantu, sibanika ithuba lokufunda ngoYehova.”
Ukushumayela Esidlangalaleni Kunemiphumo Emihle
Ngo-2013, isebe laseIndonesia laqalisa iindlela ezimbini zokushumayela ezavunywa liQumrhu Elilawulayo: ukushumayela kwizixeko ezikhulu nokushumayela njengebandla. Ezi ndlela zintsha zokushumayela zibangel’ imincili kwaye zenza abantu abaninzi eIndonesia beve iindaba ezilungileyo.
Iitafile zokuqala zokushumayela kwizixeko ezikhulu zabekwa kwisakhiwo esikhulu esineevenkile ezininzi kwiNtshona yeJakarta. Emva koko amabandla asekuhlaleni aqalisa ukusebenzisa iinqwelo neetafile kwintsimi yawo. Wathi uphela unyaka kwabe kusetyenziswa iitafile neenqwelo ezingaphezu kwe-400 kuzo zonke iidolophu zaseIndonesia. Iye yaba yintoni imiphumo?
UYusak Uniplaita, umdala waseJakarta, uthi: “Ngaphambi kokuba siqalise ukushumayela esidlangalaleni, ibandla lethu belicela iimagazini eziyi-1 200 ngenyanga. Kwiinyanga ezintandathu kamva, besicela eziyi-6 000 ngenyanga. Ngoku sicela eziyi-8 000 ngenyanga. Sihambisa iincwadi neencwadana ezininzi.” EMedan, kuMntla weSumatra, iqela elincinane loovulindlela lamisa iinqwelo zokushumayela kwiindawo ezintathu. Kwinyanga yokuqala, lahambisa iincwadi eziyi-115 neemagazini ezimalunga ne-1 800. Kwiinyanga ezimbini emva koko, oovulindlela abamalunga ne-60 bamisa iinqwelo kwiindawo ezisixhenxe, yaye bahambisa iincwadi ezingaphezu kwe-1 200 neemagazini eziyi-12 400. Umthunywa wevangeli, uJesse Clark, uthi: “Ezi ndlela zintsha zokushumayela ziyabavuyisa abazalwana kwaye zibanceda babone ukuba abantu baseIndonesia banomdla wenyaniso. Soze siyeke ukushumayela esidlangalaleni!”
Ukusebenzisa Ulwimi Olufikelela Intliziyo
I-Indonesia imi kumbindi wommandla ongomnye weyona kuthethwa iilwimi ezininzi kuwo. * Ngoxa inkoliso yabantu isebenzisa isi-Indonesia, ulwimi olwaziwa zizo zonke iintlanga zaseIndonesia, abaninzi bathetha nolwimi lomthonyama—ulwimi lwabo olufikelela intliziyo.
Ngo-2012, iofisi yesebe yagqiba ekubeni ikhangele ukuba yintoni enokuyenza ukuze ifeze iimfuno zale ntsimi ithetha iilwimi ezininzi. UTom Van Leemputten uthi: “Saqala ukuguqulela ngeelwimi eziyi-12 ezithethwa ngabantu abamalunga nezigidi eziyi-120. Xa abaguquleli bolwimi lwaseJava babona iphecana lokuqala eliguqulelwe ngolu lwimi, zazehlela iinyembezi. Ekugqibeleni, babeza kufumana ukutya kokomoya ngolwimi lwabo!”
Noko ke, amabandla amaninzi aqhubeka ebamba iintlanganiso ngesi-Indonesia, kwanakwimimandla enenkoliso yabantu abathetha ulwimi lomthonyama. ULothar Mihank uthi: “Ngo-2013, mna nomfazi wam uCarmen saya kwindibano yeentsuku ezimbini kwiSiqithi saseNias eMntla Sumatra. Inkoliso yabantu ababelapho abayi-400 yayithetha isiNias, kodwa zonke iintetho zanikelwa ngesi-Indonesia. Emva kokuba ndidibene nezithethi, saxelela abaphulaphuli ukuba ngosuku olulandelayo iintetho ziza kunikelwa ngesiNias. Ngolo suku, iholo yazala yema ngeembambo ngabantu abangaphezu kwe-600.” UCarmen uthi: “Kuyabonakala ukuba bazimamela kakuhle kakhulu iintetho ezanikelwa ngesiNias, ngaphezu kwayizolo, ngoxa bezinikelwa ngesi-Indonesia. Bakuvuyela kakhulu ukuva nokuqonda umyalezo ophuma eBhayibhileni ngolwimi lwabo.”
Ngoku kwanabantu abangevayo baseIndonesia bafumana inyaniso ngolwimi lwabo. Ukususela ngo-2010, iqela labaguquleli beNtetho Yezandla YaseIndonesia liye laguqulela iincwadana ezisixhenxe namaphephancwadi asibhozo. Neofisi yesebe iye yalungiselela iiklasi eziyi-24 zentetho yezandla, apho kuye kwaqeqeshwa abazalwana noodade abangaphezu kwe-750 abancedisa kwintsimi yentetho yezandla. Ngoku, ayi-23 amabandla namaqela entetho yezandla athuthuzela nanceda abantu baseIndonesia abangevayo abaqikelelwa kwizigidi ezithathu bazi uThixo.
Sithetha nje, iSebe Lokuguqulela linamaqela aguqulelayo ayi-37. Kwimimandla eyi-19 ekulo lonke elaseIndonesia, kukho abaguquleli abayi-117 abaxhaswa ngabantu abayi-50.
^ isiqe. 2 INguqulelo Yehlabathi Elitsha epheleleyo yesi-Indonesia yakhululwa ngo-1999. Ukuze bayigqibe, abaguquleli basebenza nzima kangangeminyaka esixhenxe ngoxa umsebenzi wawuvaliwe. Abaguquleli basebenza nzima ngokwenene kuba kwiminyaka engephi emva koko, kwakhululwa imiqulu emibini yeInsight on the Scriptures neWatchtower Layibrari ekwiCD-ROM ngesi-Indonesia!
^ isiqe. 2 EIndonesia kuthethwa iilwimi eziyi-707, ngoxa kwilizwe elikufutshane elisempuma, iPapua New Guinea, kuthethwa eziyi-838.


text:
INQAKU ELINGUMXHOLO
Ukukhangela Amadlelo Aluhlaza
Ukukhangela Amadlelo Aluhlaza
UGEORGE wayephelelwe lithemba. Wayengakwazi ukondla intsapho yakhe. Kwangaxeshanye, abamelwane bakhe babegula, abanye besifa yindlala. Noko ke, amadlelo ayebonakala eluhlaza kwilizwe eliselumelwaneni. Wathi, ‘ndiza kufuduka ndiye kwelinye ilizwe, ndifune umsebenzi ndize ndibize nentsapho yam.’
NoPatricia wayenqwenela ukufudukela kwelinye ilizwe. Wayengaphangeli yaye amathuba okuphila ubomi obubhetele ayemfiliba kwilizwe lakhe. Yena kunye nomntu awayethandana naye bagqiba kwelokuba bemke eNigeria baye eAlgeria, ngelizama ukuya eSpeyin. Babengayiqondi indlela ekuyingozi ngayo ukunqumla iNtlango yeSahara. Uthi: “Ndandikhulelwe yaye ndifuna umntwana wam aphile ubomi obubhetele.”
URachel waya kukhangela amadlelo aluhlaza eYurophu. Wayesandul’ ukuphulukana nomsebenzi wakhe kwiPhilippines yaye izalamane zakhe zazisithi umsebenzi udlal’ abantwana phesheya. Ngoko, waboleka imali yokukhwela inqwelo moya, wathi ndlela-ntle kumyeni nakwintombi yakhe, esithi: “Siza kukhawuleza sibonane kwakhona.”
Kuqikelelwa ukuba bangaphezu kwezigidi ezingama-200 abantu abaye bafudukela kumazwe aphesheya kula mashumi eminyaka edluleyo. Nangona abanye beye bafuduka ngenxa yeemfazwe, iintlekele zemvelo nentshutshiso, uninzi luye lwafuduka ngenxa yemeko yezoqoqosho. Ziziphi iingxaki abajamelana nazo xa befika kwamanye amazwe? Ngaba bonke bayabufumana obu bomi bubhetele babufunayo? Abantwana bashiyeka besithini xa abazali befulathela ikhaya kuba bekhangela amadlelo aluhlaza? Khawuve ezi mpendulo zale mibuzo zilandelayo.
Ukufika Nokuzinza
Iingxaki zabantu abafudukayo ziqala kwakuhambo lokuya kwelinye ilizwe. UGeorge ekuthethwe ngaye kwinqaku lokuqala, wahamba umgama omde enokutya nje okuncinci. Uthi: “Uhambo lwalunzima.” Abantu abaninzi abade bafike nalapho besiya khona.
UPatricia wayezimisele ukuya eSpeyin. Wanqumla iNtlango yeSahara ekhwele ngasemva elorini. Uthi: “Ukusuka eNigeria ukuya eAlgeria kwasithatha iveki yonke, yaye abantu abangama-25 babepakishene okweengxowa zeetapile ngasemva kuloo lori. Endleleni, sabona izidumbu ezininzi kunye nabantu ababebhadula kuloo ntlango belindele nje ukufa. Kuthiwa abanye abaqhubi beelori babahlisa endleleni baze babashiye apho abantu.”
Ngokwahlukileyo kuGeorge noPatricia, uRachel wakhwela inqwelo-moya waya eYurophu, apho wafika wafumana umsebenzi. Kodwa akazange ayiqonde indlela awayeza kuyikhumbula ngayo intombi yakhe eyayineminyaka emibini. Uthi: “Qho ndibona umama ephethe usana lwakhe, kwakuye kusike ngaphakathi.”
UGeorge wakha wasokola ukuqhelana nelizwe lakhe elitsha. Kwaqengqeleka iinyanga ngaphambi kokuba akwazi ukuthumela imali ekhaya. Uthi: “Ebusuku, ndandidla ngokulila ngenxa yokukhathazeka nokuba nesithukuthezi.”
Emva kweenyanga eziliqela eseAlgeria, uPatricia wada wafika kumda weMorocco. Uthi: “Kulapho ndabelekela khona usana lwam. Kwakufuneka ndizifihle kubantu abaxhwila amabhinqa asemzini baze bawenze oonongogo. Ekugqibeleni, ndade ndayifumana imali yokukhwela isikhephe esiya eSpeyin. Esi sikhephe sasiligxoko-gxoko ekwakungafanele kukhweliswe kulo abantu abaninzi kangako. Endleleni, kwakufuneka simane sikhupha amanzi ngezihlangu zethu! Ukufika kwethu eSpeyin, ndandingenawo namandla la okuhamba.”
Abo bacinga ngokufuduka abamele bacinge kuphela ngeengozi zokufuduka. Bakwafanele bacinge nangeengxaki ezinjengokufunda ulwimi namasiko elo lizwe, iindleko kunye nendlela ekunzima ngayo ukufumana iimpepha-mvume ezisemthethweni zokuhlala kwelinye ilizwe. Kuba nzima ukufumana umsebenzi obhadlileyo, izindlu ezisemgangathweni, imfundo kunye nonyango olusemgangathweni kwabo bangakwazanga ukufumana iimpepha ezisemthethweni. Kusenokuba nzima kubo ukufumana iimpepha zokuqhuba okanye ukuvula iakhawunti yebhanki. Abantu abangenazo iimpepha-mvume zokuhlala kwilizwe elithile badla ngokuxhatshazwa, mhlawumbi ngokusetyenziswa nzima baze bahlawulwe umvuzo omncinane.
Enye into ekufuneka sicingisise ngayo yimali. Iluncedo kangakanani? IBhayibhile ilumkisa ngala mazwi: “Musa ukuziqoba amandla ufunana nobutyebi. . . . Kaloku ubutyebi busuka buthi shwaka ngephanyazo; ungade ucinge ukuba busuke bantshula amaphiko bantinga njengokhozi.” (IMizekeliso 23:4, 5, IBhayibhile yesiXhosa yowe-1996) Ukhumbule kwakhona ukuba ezona zinto zibalulekileyo sizidingayo—njengothando, ukuba noxolo, kunye nentsapho azithengwa ngemali. Kubuhlungu ukubona abazali besukela imali kangangokuba bade bangakhathalelani okanye bangabi nawo ‘umsa wemvelo’ ngabantwana babo!—2 Timoti 3:1-3.
Thina bantu kufuneka sikhonze uThixo. (Mateyu 5:3) Ngenxa yoko, abazali bafanele benze konke okusemandleni abo ukuze bafundise abantwana babo ngoThixo, iinjongo zakhe kunye nemithetho yakhe.—Efese 6:4.
Intsapho Emanyeneyo—ibaluleke Ngaphezu Kwemali
Abantu abafudukela kwamanye amazwe behlelwa zizinto ezahlukahlukeneyo, kodwa ke zonke zinento ezifana ngayo, njengoko umzekelo kaGeorge, uRachel noPatricia ekuthethwe ngabo kumanqaku angaphambili ubonisa. Intsapho itsala nzima xa umzali, umyeni okanye inkosikazi ishiya iqabane layo, yaye kusenokudlula iminyaka emininzi ngaphambi kokuba baphinde babonane. Kwadlula iminyaka emine ngaphambi kokuba intsapho kaGeorge iphinde ibonane.
Ekugqibeleni uRachel wabuyela kwiiPhilippines ukuze aye kulanda intombi yakhe, emva kweminyaka emalunga nemihlanu engasayiboni. UPatricia wafika eSpeyin ephethe intombi yakhe. Uthi: “Nguye kuphela intsapho endinayo, ngoko ndizama kangangoko ukumkhulisa kakuhle.”
Abantu abaninzi bafika bawe bevuka bezama ukuphila kumazwe abafikele kuwo nangona besiba ngamalolo, basokole baze bachithe ixesha elide bengahlali neentsapho zabo. Ekubeni bencame into eninzi ukuze bafuduke, baye bangafuni ukubuyela ekhaya xa izinto zingabahambeli kakuhle, kuba besonqena ukuhlazeka nokuhlekwa.
Umntu owakwaziyo ukuzincama nguAllan wakwiiPhilippines. Wafumana umsebenzi ohlawula kakuhle eSpeyin, kodwa kwiinyanga ezili-18 kamva wabuyela ekhaya. Uthi: “Ndandikhumbula umfazi wam kunye nentombi yam. Ndagqiba kwelokuba andisoze ndiphinde ndisebenze kwelinye ilizwe, ngaphandle kokuba ndiza kuhamba nentsapho yam. Yiloo nto kanye esayenzayo ekugqibeleni. Intsapho ibaluleke ngaphezu kwemali.”
Kukho nenye into ebaluleke ngaphezu kwemali, njengoko wabonayo noPatricia. Wafika eSpeyin ephethe “iTestamente Entsha” okanye iZibhalo ZamaKristu ZesiGrike. Uthi: “Ndandicinga ukuba le ncwadi likhubalo. Kodwa ke, ngenye imini ndadibana nenye inkosikazi eliNgqina likaYehova. Ngaphambili, ndandikungathandi ukuncokola nabantu bale cawa. Ngoko ndabuza le nkosikazi imibuzo emininzi kuba ndifuna ukuyibonisa ukuba iinkolelo zayo zibubuxoki. Kodwa yonke imibuzo yam yayiphendula ngeBhayibhile.”
UPatricia wafunda ukuba olona lonwabo nekamva eliqaqambileyo azixhomekekanga kwindawo ohlala kuyo okanye imali onayo, kodwa lixhomekeke ekwazini uThixo nenjongo yakhe. (Yohane 17:3) Enye yezinto awazifundayo uPatricia kukuba uThixo unegama elinguYehova. (INdumiso 83:18) Kwakhona, wafunda eBhayibhileni ukuba kungekudala uThixo uza kuphelisa bonke ubuhlwempu esebenzisa uBukumkani obulawulwa nguYesu Kristu. (Daniyeli 7:13, 14) INdumiso 72:12, 14 ithi, “[UYesu] uya kumhlangula lowo ulihlwempu ukhalela uncedo, kwanalowo uxhwalekileyo nabani na ongenamncedi. Uya kuwukhulula umphefumlo wabo kwingcinezelo nakugonyamelo.”
Nawe khawukhe uziphe ithuba lokufunda iBhayibhile. Le ncwadi equlethe ubulumko bukaThixo inokukunceda wazi ezona zinto zibalulekileyo ebomini, wenze izigqibo zobulumko uze unyamezele naziphi na izilingo ngovuyo nethemba.—IMizekeliso 2:6-9, 20, 21.


text:
Ibali 85: UYesu Uzalelwa Esitalini
UYALWAZI na olu sana? Ewe, nguYesu. Usandul’ ukuzalelwa esitalini. Isitali yindawo ehlala izilwanyana. UMariya ulalisa uYesu emkhumbini oyindawo yokugcina ukutya kweedonki nezinye izilwanyana. Kodwa kutheni uMariya noYosefu belapha nezilwanyana? Le asiyondawo yokuzalela umntwana, uthini wena?
Hayi, asiyiyo. Kodwa nasi isizathu sokuba lapha kwabo: Umlawuli waseRoma, uKesare Agasto, wenza umthetho wokuba wonk’ ubani abuyele esixekweni awazalelwa kuso ukuze igama lakhe libhalwe encwadini. Kaloku, uYosefu wazalelwa apha eBhetelehem. Kodwa ekufikeni kwakhe noMariya, abafumani ndawo yokuhlala. Ngoko kufuneka bangene apha esitalini. Yaye kanye ngolo suku uMariya wazala uYesu! Kodwa, njengokuba ubona, uphile ungumqabaqaba.
Uyababona na abelusi bengena beze kubona uYesu? Babesezindle ebusuku besalusa izimvu zabo, baza bakhanyiselwa kukukhanya okuqaqambileyo. Yayiyingelosi! Abelusi baba noloyiko olukhulu. Kodwa ingelosi yathi: ‘Musani ukoyika! Ndiniphathele iindaba ezilungileyo. Namhlanje, eBhetelehem, kuzelwe uKristu iNkosi. Uya kusindisa abantu! Niya kumfumana esongelwe ngezithandelo zelaphu elele emkhumbini.’ Ngequbuliso kweza iingelosi ezininzi zaza zadumisa uThixo. Ngoko nangoko aba belusi bakhawuleza ukuya kubona uYesu, yaye bamfumana.
Ngaba uyasazi isizathu sokuba uYesu abaluleke kangaka? Ngaba uyazi ukuba ungubani ngokwenene? Khumbula, kwibali lokuqala lale ncwadi sithethe ngoNyana kaThixo olizibulo. Lo Nyana wasebenza noYehova ekwenzeni amazulu nomhlaba nazo zonke izinto. Nguye ke lowo uYesu!
Ewe, uYehova wathabatha ubomi bonyana wakhe ezulwini, wabufaka kuMariya. Kwaqalisa ukukhula umntwana ngaphakathi kuye kanye njengokuba abanye abantwana bekhula koonina. Kodwa lo mntwana wayenguNyana kaThixo. Ekugqibeleni uYesu wazalelwa apha esitalini eBhetelehem. Uyasibona na ke ngoku isizathu sokuba iingelosi zakuvuyela kangako ukuxelela abantu ukuba kuzelwe uYesu?
Imibuzo
- Ngubani lo mntwana ukulo mfanekiso, yaye umbeka phi uMariya?
- Kutheni uYesu ezalelwa esitalini sezilwanyana?
- Kulo mfanekiso, ngoobani la madoda angena esitalini, yaye ithini ingelosi kuwo?
- Kutheni uYesu ekhethekile?
- Kutheni uYesu ebizwa ngokuba nguNyana kaThixo?
Imibuzo eyongezelelekileyo
- Funda uLuka 2:1-20.
Yiyiphi indima awaba nayo uKesare Agasto ekuzalisekeni kwesiprofeto esiphathelele ukuzalwa kukaYesu? (Luka 2:1-4; Mika 5:2)
Umntu unokuba ngomnye wabo bachazwa ‘njengabantu abakholekileyo’ njani? (Luka 2:14; Mat. 16:24; Yoh. 17:3; IZe. 3:19; Heb. 11:6)
Ukuba abalusi abangamaYuda baba nesizathu sokuvuya xa kwakuzalwa uMsindisi, sisiphi isizathu abanaso abakhonzi bakaThixo namhlanje? (Luka 2:10, 11; Efe. 3:8, 9; ISityhi. 11:15; 14:6)
Funda Okungakumbi
Wazalwa Nini UYesu?
Funda ukuba kutheni iKrismesi ibhiyozelwa ngoDisemba 25.


text:
Ubulumko Buyamemeza
—Uyabuva Na?
“Abumemezi na ubulumko, nokuqonda akulivakalisi na ilizwi lako? Buzimisa phezulu, ekudibaneni komendo, kwiindawo eziphakamileyo. . . . Ekungeneni emasangweni budanduluka kakhulu.”
UBULUMKO buxabiseke kakhulu. Ngaphandle kwabo, besiya kubhatyaza sibhatyazile. Ngoko, bunokufunyanwa phi ubulumko bokwenene? Umbhali wencwadi yeMizekeliso uthi bufumaneka kuMdali wethu. Ubulumko bakhe bunokufunyanwa ngumntu wonke kwincwadi ekhethekileyo, iBhayibhile. Khawujonge le mizekelo ilandelayo:
IThe World Book Encyclopedia ithi iBhayibhile “yeyona ncwadi yakhe yasasazwa kakhulu embalini. Iye yaguqulelwa ngeelwimi ezininzi kunayo nayiphi na enye incwadi.” Ngoku iBhayibhile ifumaneka ngeelwimi ezimalunga ne-2 600, nto leyo eyenza ifumaneke kubantu abangaphezu kwe-90 pesenti emhlabeni wonke.
Ubulumko buphinda ‘bumemeze’ ngokoqobo. KuMateyu 24:14 sifunda oku: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela [kwehlabathi].”
Ezo “ndaba zilungileyo” zibubulumko bokwenene kuba zithetha ngendlela uThixo aza kuziphelisa ngayo iingxaki zabantu
AmaNgqina kaYehova akujonga njengelungelo ukuvakalisa uBukumkani bukaThixo kumazwe ayi-239. Ngaloo ndlela, ubulumko bukaThixo ‘bumemeza’ ngokwenene, “ekungeneni emasangweni.” Uyabuva na?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
28 Sakuba sisindile, saqonda ukuba eso siqithi sasibizwa ngokuba yiMalta.+
2 Kwaye abantu abantetho yasemzini basibonisa ubuntu+ obungaqhelekanga, baphemba umlilo baza basamkela sonke kuba imvula yayisina yaye kubanda.+
3 Kodwa uPawulos waqokelela inyanda yezinti waza wayibeka emlilweni, kwaphuma irhamba ngenxa yobushushu laza lanamathela esandleni sakhe.
4 Xa abantu abantetho yasemzini babona esi sidalwa sinobuhlungu sijinga esandleni sakhe, bathi omnye komnye: “Ngokuqinisekileyo lo mntu ngumbulali, yaye nangona esindile elwandle, okusesikweni kwempindezelo akumvumeli ukuba aqhubeke ephila.”
5 Noko ke, wasivuthululela emlilweni eso sidalwa sinobuhlungu waza akenzakala.+
6 Kodwa babelindele ukuba wayeza kudumba ngenxa yokukrala okanye athi qithi ngequbuliso afe. Emva kokulinda ithuba elide baza abambona esenzakala, bayitshintsha ingqondo yabo baza bathi unguthixo.+
7 Ke kaloku elumelwaneni lwaloo ndawo indoda eyintloko yesiqithi, egama linguPubliyo, yayinemihlaba; yaye yasamkela ngomoya wokubuk’ iindwendwe yaza yasenzela ububele iintsuku ezintathu.
8 Uyise kaPubliyo wayelele phantsi ebandezelekile ngumkhuhlane nasisisu segazi, yaye uPawulos waya kuye, wathandaza, wambeka izandla+ waza wamphilisa.+
9 Emva kokuba oku kwenzekile, kwanabanye abantu besiqithi ababenezifo beza kuye ukuze baphiliswe.+
10 Nabo basenzela imbeko ngokusinika izipho ezininzi yaye, ekundulukeni kwethu, basiphathisa izinto ezininzi esizisweleyo.
11 Kwiinyanga ezintathu kamva sanduluka ngesikhephe saseAleksandriya+ esasichithe ubusika esiqithini nesasinembasa ethi “Oonyana bakaZeyus.”
12 Yaye simise kwizibuko laseSirakuse sahlala iintsuku ezintathu,
13 ndawo leyo sathi sisuka kuyo sajikeleza saza safika eRegiyo. Yaye usuku olunye kamva kwavuka umoya wasezantsi saza safika ePuteyoli ngomhla wesibini.
14 Apho safumana abazalwana yaye sabongozwa ukuba sihlale kunye nabo iintsuku ezisixhenxe; ibe ngale ndlela seza ngaseRoma.
15 Yaye xa aba bazalwana beva iindaba ezingathi, beza kusihlangabeza de bafikelela kwiNdawo yeMarike ka-Apiyo naseTavene-Ntathu yaye, akubabona, uPawulos wambulela uThixo waza womelela.+
16 Ekugqibeleni, sangena eRoma, waza uPawulos wavunyelwa+ ukuba azihlalele yedwa nejoni elimlindileyo.
17 Noko ke, iintsuku ezintathu kamva wabizela ndawonye abo babengamadoda aziintloko amaYuda. Xa babehlanganisene, wathi kubo: “Madoda, bazalwana, nangona ndandingenzanga nto yahlukileyo ebantwini okanye kumasiko ookhokho bethu,+ ndesuka eYerusalem ndanikelwa njengebanjwa ezandleni zamaRoma.+
18 Yaye wona, emva kokuba endincinile,+ ayenqwenela ukundikhulula,+ njengoko kwakungekho sizathu sokuba ndife.+
19 Xa amaYuda aqhubeka ethetha ngokunxamnye noko, ndanyanzeleka ukuba ndibhenele+ kuKesare, kodwa kungekhona ngokungathi ndandinayo nantoni na endilumangalela ngayo uhlanga lwakowethu.
20 Ngokwenene ngenxa yoku ndibongoze ukuba ndinibone ndize ndithethe kuni, kuba ngenxa yethemba+ likaSirayeli ndibotshwe ngalo mxokelelwane.”+
21 Bathi kuye: “Asamkelanga zincwadi zivela kwelakwaYuda ngokuphathelele wena, kungekho nabani na kubazalwana ofikileyo waxela okanye wathetha nantoni na embi ngawe.
22 Kodwa ke singathanda ukuziva izimvo zakho, kuba eneneni, siyazi ukuba eli hlelo+ lichasiwe+ kuyo yonk’ indawo.”
23 Babekelana usuku kunye naye, yaye beza kuye bebaninzi kakhulu kwindawo awayehlala kuyo. Kwaye wabacacisela lo mbandela ngokunikela ubungqina obucokisekileyo ngokuphathelele ubukumkani bukaThixo+ nangokusebenzisa ukweyisela kubo ngokuphathelele uYesu esusela kokubini emthethweni kaMoses+ nakubaProfeti,+ ukususela kusasa kwada kwahlwa.
24 Yaye bambi bazikholelwa+ izinto awayezitsho; abanye babengakholwa.+
25 Ngoko, ngenxa yokuba babengavumelani, bemka, ngoxa uPawulos wayegqabaza esithi:
“Umoya oyingcwele watyapha ukuthetha ngoIsaya umprofeti kookhokho benu,
26 usithi, ‘Hamba uye kwesi sizwana uze uthi: “Ukuva, niya kuva kodwa ningaqondi; yaye, ukukhangela, niya kukhangela kodwa ningaboni.+
27 Kuba intliziyo yesi sizwana iye yalukhuni, sivile ngeendlebe zaso, asasabela, sawavala amehlo aso; ukuze singaze sibone ngamehlo aso kwaye singeva ngeendlebe zaso yaye singaqondi ngeentliziyo zaso size sibuye, ndisiphilise.”’+
28 Ngoko ke makwazeke kuni ukuba, usindiso lukaThixo luthunyelwe kuzo iintlanga;+ ngokuqinisekileyo ziya kuluva.”+
29 ——
30 Ngoko wahlala kangangeminyaka emibini iphela kwindlu yakhe ayiqeshileyo,+ yaye wayebamkela ngobubele bonke ababesiza kuye,
31 eshumayela kubo ubukumkani bukaThixo yaye efundisa ngezinto eziphathelele iNkosi uYesu Kristu ngeyona nkululeko yokuthetha+ inkulu, ngaphandle kwesithintelo.
Yithumele
Yithumele
IZenzo 28
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=28&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D28%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Ke kaloku ngaloo mihla kwaphuma ummiselo+ kuKesare Agasto wokuba wonke umhlaba omiweyo ubhaliswe;
2 (olu bhaliso lokuqala lwenzeka xa uKwiriniyo wayeyirhuluneli yaseSiriya;)
3 yaye bonke abantu bahamba besiya kubhaliswa,+ ngamnye kwisixeko sakowabo.
4 Kambe ke, kwanoYosefu wenyuka evela eGalili, ephuma kwisixeko saseNazarete, esiya kwelakwaYuda, kwisixeko sikaDavide, esibizwa ngokuba yiBhetelehem,+ ngenxa yokuba elilungu labendlu nentsapho kaDavide,+
5 ukuya kubhaliswa kunye noMariya,+ owayenikelwe kuye ngokwesithembiso somtshato,+ ngoku owayenzima.+
6 Ngoxa babelapho, yazaliseka imihla yokuba azale.
7 Wazala unyana wakhe, izibulo,+ yaye wamsongela ngezithandelo zelaphu waza wambeka emkhumbini,+ ngenxa yokuba kwakungekho ndawo yabo kwigumbi lokulalisa.
8 Kwakukwakho kwelo lizwe likwalinye abalusi ababehlala ezindle yaye belinde imihlambi yabo ebusuku.
9 Kwaza ngequbuliso kwema ngakubo ingelosi kaYehova,+ nobuqaqawuli bukaYehova+ bakhazimla ngakubo, yaye boyika kakhulu.
10 Kodwa ingelosi yathi kubo: “Musani ukoyika, kuba, khangelani! ndivakalisa kuni iindaba ezilungileyo zovuyo olukhulu olo bonke abantu baya kuba nalo,+
11 kuba nizalelwe namhlanje uMsindisi,+ onguKristu iNkosi,+ kwisixeko sikaDavide.+
12 Yaye nanku umqondiso kuni: Niya kufumana usana lusongelwe ngezithandelo zelaphu, lulele emkhumbini.”
13 Kwaza ngequbuliso kwabakho kunye nengelosi leyo inkitha yomkhosi wasezulwini,+ idumisa uThixo+ isithi:
14 “Uzuko kwiindawo eziphakamileyo+ phezulu kuThixo, uxolo+ emhlabeni phakathi kwabantu abakholekileyo.”+
15 Ngoko xa iingelosi zemkayo kubo zaya ezulwini, abalusi bathi omnye komnye: “Masihambe ngandlela zonke kwangoku siye eBhetelehem size siyibone le nto yenzekileyo, leyo uYehova+ asazise yona.”
16 Kwaye bahamba ngokungxama baza bamfumana uMariya kwakunye noYosefu, nosana lulele emkhumbini.
17 Bathi bakulubona, balibhengeza ilizwi elalithethwe kubo ngokuphathelele lo mntwana uselula.
18 Yaye bonke abo bevayo bamangaliswa zezi zinto babezixelelwa ngabalusi,
19 kodwa uMariya wawagcina onke la mazwi, ezenzela izigqibo entliziyweni yakhe.+
20 Bandula ke abalusi babuyela emva, bemzukisa yaye bemdumisa uThixo ngenxa yazo zonke izinto abazivayo nabazibonayo, kanye njengoko babezixelelwe.
21 Zakuzaliseka iintsuku ezisibhozo+ zokuba aluswe,+ wakwabizwa ngegama elinguYesu,+ gama elo awayebizwe ngalo yingelosi phambi kokuba akhawulwe esibelekweni.+
22 Zakuzaliseka iintsuku zokusulungekiswa+ kwabo ngokomthetho kaMoses, bamnyusela eYerusalem ukuya kumnikela kuYehova,
23 kanye njengoko kubhaliwe emthethweni kaYehova kwathiwa: “Yonke into eliduna evula isibeleko imele ibizwe ngokuthi ingcwele kuYehova,”+
24 nokunikela umbingelelo ngokuvumelana noko kutshiwo emthethweni kaYehova: “Amahobe amabini asendle okanye amantshontsho amavukuthu amabini.”+
25 Kwaye, khangela! kwakukho umntu eYerusalem ogama linguSimeyon, yaye lo mntu wayelilungisa kwaye esoyik’ uThixo, elindele intuthuzelo+ kaSirayeli, nomoya oyingcwele wawuphezu kwakhe.
26 Ngapha koko, wayetyhilelwe ngokobuthixo ngumoya oyingcwele ukuba wayengayi kubona kufa ngaphambi kokuba abone uKRISTU+ kaYehova.
27 Weza etempileni esemandleni omoya;+ yaye njengoko abazali bamzisayo umntwana oselula uYesu ukuze bamenzele ngokuvumelana noqheliselo olulisiko lomthetho,+
28 yena wamamkelela ezingalweni zakhe waza wambonga uThixo, wathi:
29 “Ngoku, Nkosi enguMongami, uyalindulula likhululekile ikhoboka lakho ngoxolo+ ngokwendlela ovakalise ngayo;
30 ngenxa yokuba amehlo am ayibonile indlela yakho yokusindisa+
31 oyilungisileyo emehlweni azo zonke izizwana,+
32 ukhanyiselo+ lokushenxisa isigqubuthelo+ ezintlangeni+ nozuko lwabantu bakho amaSirayeli.”
33 Yaye uyise nonina baqhubeka bemangaliswa zizinto ezazithethwa ngaye.
34 USimeyon wabasikelela, kodwa wathi kuMariya unina: “Khangela! Lo ubekelwe ukuwa+ nokuvuka kwabaninzi kwaSirayeli+ nokuba ngumqondiso ochasiweyo+
35 (ewe, ikrele elide liya kutyhutyha umphefumlo wakho),+ ukuze iingcinga zeentliziyo ezininzi zityhileke.”+
36 Kwaye kukho noAna umprofetikazi, intombi kaFanuweli, wesizwe sakwa-Ashere (iminyaka yayisele ihambile kulo mfazi, yaye wayephile nendoda kangangeminyaka esixhenxe ukususela ebuntombini bakhe,
37 yaye wayengumhlolokazi+ ngoku oneminyaka engamashumi asibhozo anesine ubudala), owayengazange aphoswe kukuba setempileni, enikela inkonzo engcwele ubusuku nemini+ ngokuzila ukutya nezikhungo.
38 Kwaye kanye ngelo lixa wasondela wambulela uThixo waza wathetha ngaye lo mntwana kubo bonke abo babelindele intlangulo yeYerusalem.+
39 Ngoko xa baziphumezayo zonke izinto ngokomthetho+ kaYehova, babuyela eGalili kwisixeko sakowabo iNazarete.+
40 Umntwana oselula waqhubeka ekhula yaye esomelela,+ ezaliswa bubulumko, kwaye waqhubeka ekholekile kuThixo.+
41 Abazali bakhe babeqhele ukuhamba unyaka nonyaka baye eYerusalem+ kumthendeleko wepasika.
42 Yaye akuba neminyaka elishumi elinesibini ubudala, benyuka ngokwesiko+ lomthendeleko
43 baza bazigqiba iintsuku. Kodwa xa bebuya, inkwenkwe uYesu yasala emva eYerusalem, kwaye abazali bayo abazange bakuphawule oko.
44 Besiba wayekwiqela elalihamba ndawonye, bagubungela umgama wemini+ baza bandula ke bamfuna phakathi kwezalamane nabantu awayeqhelene nabo.
45 Kodwa, bengamfumani, babuyela eYerusalem, bemfuna ngenkuthalo.
46 Kwathi, emva kweentsuku ezintathu bamfumana etempileni,+ ehleli phakathi kwabafundisi, ebaphulaphule yaye ebabuza.
47 Kodwa bonke abo babemphulaphule bahlala bethe manga kukuqonda kwakhe naziimpendulo zakhe.+
48 Bakumbona bathi khamnqa, waza unina wathi kuye: “Mntwana, bekutheni na ukuze usiphathe ngale ndlela? Naku mna noyihlo sibandezelekile engqondweni sifunana nawe.”
49 Kodwa wathi kubo: “Bekutheni na ukuze nihambe nifunana nam? Beningazi na ukuba ndimele ndibe sendlwini kaBawo?”+
50 Noko ke, abazange bacacelwe lilizwi awalithetha kubo.+
51 Wehla kunye nabo waza wafika eNazarete, yaye waqhubeka ezithobile+ kubo. Unina wawagcina ngenyameko onke la mazwi entliziyweni yakhe.+
52 Yaye uYesu waqhubeka esenza inkqubela ebulumkweni+ nasekukhuleni ngomzimba nasekukholekeni kuThixo nasebantwini.+
Yithumele
Yithumele
Luka 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IiBhayibhile Ezenziwa EJapan
Ukuze kufumaneke iiBhayibhile ezinoqweqwe oluqinileyo kunye nedeluxe, amaNgqina kaYehova afaka umatshini omtsha wokudibanisa iincwadi kwisakhiwo sokuprinta esise-Ebina, eJapan.
Ekuqaleni, kwakukho inkxalabo kuba inyikima netsunami ezantlitha iJapan ngoMatshi 11, 2011 zibangele ingxaki yombane.
Sekunjalo, ngoSeptemba 2011 wangena umatshini. Kungekapheli neenyanga ezintathu, umatshini wawusele usebenza yaye waqala ukwenza iNguqulelo Yehlabathi Elitsha yesiTshayina.
Lo matshini uzenzela yonke into unobude obuziimitha eziyi-400 (1,312 ft). Njengoko amaphepha encwadi ebaleka kulo matshini, uyawadibanisa, uwafakele amaqweqwe, xa sele iziincwadi uzicinezele, zipakishwe, zifakwe ezibhokisini, zivalwe zize zibekwe kwiiphalethi.
Intsebenziswano Inomvuzo
Kwacetywa kakuhle kwaza kwalungelelaniswa izinto ukuze lo msebenzi ube nemiphumo emihle. Ngokomzekelo, lo matshini kwafuneka ugqunywe, ufakwe kwiibhokisi, upakishwe kwiicontainer eziyi-34 uze uhanjiswe ngenqanawa ukusuka eYurophu uye eJapan.
Abazalwana abalishumi abakwiofisi yesebe yamaNgqina kaYehova eUnited States baya kuncedisa ekufakweni kwalo matshini. Abanye bahlala iinyanga ezintandathu, befundisa abazalwana baseJapan indlela yokuwusebenzisa neyokuwugcina usebenza.
Lo matshini mtsha wokudibanisa iincwadi utsale umdla wemizi-mveliso yaseJapan eyenza iincwadi, eprintayo nepapashayo. NgoMatshi 19, 2012, kwafika abantu abangaphezu kwekhulu abasuka kule mizi-mveliso beze kubona le ofisi. Babengayivali imilomo.
Ngaphambi kokuba bahambe, ngamnye wanikwa iNguqulelo Yehlabathi Elitsha ephuma kulo matshini.
Ngoku isebe laseJapan, elaseUnited States nelaseBrazil avelisa iiBhayibhile zamaNgqina kaYehova ezinoqweqwe oluqinileyo.
‘Ngoku Ndiza Kusebenza Nzima’
AmaNgqina kunye nabantu abakwiinkampani ezingaphandle baye bakuvuyela ukusebenza kunye kulo matshini. Omnye umsebenzi ongeloNgqina wathi: “
Ingathi siyintsapho enye.”
Kusuku lokugqibela lokufakelwa komatshini, omnye umsebenzi ongeloNgqina wathi: “
Umsebenzi endiza kuwenza ngoku uza kuba nzima kuba andizukuwuvuyela njengalo waseWatchtower!”
Funda Okungakumbi
Umsebenzi Wokuprinta Owenziwa Ehlabathini—Unceda Abantu Bafunde NgoThixo
AmaNgqina kaYehova anezakhiwo zokuprinta eziyi-15 azisebenzisa ehlabathini lonke, kuzo enza iincwadi ezisekelwe eBhayibhileni ngeelwimi ezingaphezu kwe-700.


text:
Ibali 23: Amaphupha KaFaro
KUDLULA iminyaka emibini, yaye uYosefu usesentolongweni. Umngcamli umlibele. Kuthi ke ngobunye ubusuku uFaro aphuphe amaphupha amabini angaqhelekanga angawaziyo ukuba athetha ukuthini. Uyambona na elele phayaa? Ngentsasa elandelayo uFaro ubiza izilumko zakhe aze azixelele izinto aziphuphileyo. Kodwa azikwazi ukumxelela intsingiselo yamaphupha akhe.
Ekugqibeleni umngcamli ukhumbula uYosefu. Uthi kuFaro: ‘Xa ndandisentolongweni kwakukho indoda eyayikwazi ukuchaza intsingiselo yamaphupha.’ UFaro uyambiza uYosefu aphume kwangoko entolongweni.
UFaro uxelela uYosefu amaphupha akhe: ‘Ndibone iimazi zeenkomo ezisixhenxe ezityebileyo, ezintle. Ndaza ke ndabona iimazi ezinqinileyo, zibhitye zingamathambo. Iimazi ezinqinileyo zasuka zazidla zazigqiba ezo zityebileyo.
‘Kwiphupha lam lesibini ndibone izikhwebu ezisixhenxe ezichumileyo, zizihle, ziphuma eludizeni olunye. Emva koko ndabona izikhwebu ezisixhenxe ezingcakachileyo nezitshileyo. Zaza izikhwebu ezingcakachileyo zaziginya izikhwebu ezichumileyo ezisixhenxe.’
UYosefu uthi kuFaro: ‘La maphupha omabini athetha into enye. Iimazi ezityebileyo ezisixhenxe nezikhwebu ezichumileyo ezisixhenxe zithetha iminyaka esixhenxe, yaye iimazi ezinqinileyo ezisixhenxe nezikhwebu ezingcakachileyo ezisixhenxe zithetha eminye iminyaka esixhenxe. Kuya kubakho iminyaka esixhenxe yendyebo eYiputa. Kwandule ke kubekho iminyaka esixhenxe yendlala.’
Ngoku uYosefu uthi kuFaro: ‘Nyula isilumko uze usimisele ukuba siqokelele ukutya ebudeni beminyaka esixhenxe yendyebo. Abantu abayi kulamba ebudeni beminyaka esixhenxe elandelayo yendlala.
UFaro walithanda eli cebo. Yaye unyula uYosefu ukuba aqokelele ndawonye ukutya aze akugcine. Ngaphandle kukaFaro, uYosefu uba yindoda edume kunene eYiputa.
Kwiminyaka esibhozo kamva, ngexesha lendlala, uYosefu ubona kusiza amadoda athile. Ngaba uyazi ukuba ngoobani? Kaloku, ngabantakwabo abali-10! Uyise uYakobi ubathumele eYiputa kuba bephelelwa kukutya emva ekhaya eKanan. UYosefu uyababona abantakwabo, kodwa bona abamazi. Ngaba uyasazi isizathu? Kungokuba uYosefu ukhule wamdala yaye unxibe ngohlobo olwahlukileyo.
UYosefu ukhumbula ukuba ngoxa wayeseyinkwenkwe waphupha abantakwabo besiza kuqubuda kuye. Uyakhumbula na ufunda ngaloo nto? Ngoko uYosefu uyaqonda ukuba nguThixo omthumele eYiputa, yaye unesizathu sokwenjenjalo. Ucinga ukuba yintoni eyenziwa nguYosefu? Masibone.
Genesis 41:1-57; 42:1-8; 50:20.
Imibuzo
- Ngobunye ubusuku kwenzeka ntoni kuFaro?
- Kutheni umngcamli ecinga ngoYosefu ekugqibeleni?
- Njengoko kuboniswe kulo mfanekiso, ngawaphi amaphupha amabini kaFaro?
- UYosefu ulichaza njani eli phupha?
- Kwenzeka njani ukuba uYosefu alandele uFaro ngokubaluleka eYiputa?
- Kutheni abantakwaboYosefu besiza eYiputa, yaye kutheni bengamboni ukuba nguye?
- Liliphi iphupha alikhumbulayo uYosefu, yaye limnceda ukuba aqonde ntoni?
Imibuzo eyongezelelekileyo
- Funda iGenesis 41:1-57.
UYosefu uyinikela njani ingqalelo kuYehova, yaye amaKristu angawuxelisa njani umzekelo wakhe namhlanje? (Gen. 41:16, 25, 28; Mat. 5:16; 1 Pet. 2:12)
Iminyaka yentlutha eyalandelwa yeyendlala eYiputa ithelekiswa njani nemeko yokomoya yabantu bakaYehova namhlanje nabo beNgqobhoko? (Gen. 41:29, 30; Amosi 8:11, 12)
- Funda iGenesis 42:1-8 nesama-50:20.
Ngaba kuphosakele ngabanquli bakaYehova ukuba baguqe phambi komntu bebonisa intlonelo ngesikhundla sakhe ukuba oko kulisiko lelo lizwe? (Gen. 42:6)


text:
SIPHAKULA KOOVIMBA BETHU
I-“Eureka Drama” Yanceda Abaninzi Bafumana Inyaniso YeBhayibhile
“EUREKA!” Elo gama linye lithetha ukuthi: “Ndiyifumene!” Xa kwafunyanwa igolide eKhalifoniya, eUnited States ngeminyaka yee-1800, abantu abemba emgodini babedla ngokukhwaza elo gama bakubhaqa igolide. Noko ke, uCharles Taze Russell kunye nabanye aBafundi BeBhayibhile, babefumene into exabiseke nangakumbi—inyaniso yeBhayibhile. Ibe babezimisele ukuxelela abanye ngayo.
Kwathi kusiba sehlotyeni ngo-1914, zabe izigidi zabantu kwizixeko ezikhulu sele zithontelene ukuya kubukela i-“Photo-Drama of Creation,” ifilimu ethatha iiyure ezisibhozo eyaveliswa yi-International Bible Students Association (I.B.S.A.). Le filimu esekelwe eBhayibhileni, eyayinemifanekiso eshukumayo emihle, izilayidi ezimibalabala, amabali abangel’ umdla kunye nomculo weklasiki omyoli, yayithatha ababukeli ibase ukususela kwixesha lendalo ukuya kutsho kuLawulo Lweminyaka Eliwaka LukaYesu Kristu.—ISityhi. 20:4. *
Kodwa kuthekani ngabantu ababehlala kwiidolophu ezincinane nasezilalini? Ukuze kungabikho mntu unxanelwe inyaniso ophoswayo ngulo mboniso, ngoAgasti 1914 i-I.B.S.A. yakhulula i-“Eureka Drama”—ephantse ifane ne-“Photo-Drama” kodwa engenayo inxalenye eneemuvi. Kwakukho iindidi ezintathu zale drama, nganye kuzo ifumaneka ngeelwimi eziliqela: Eyokuqala, i-“Eureka X,” yayinawo onke amabali kunye nomculo. Eyesibini, i-“Eureka Y,” yayinazo zonke izinto ezirekhodiweyo kunye nezilayidi. Eyokugqibela, i-“Eureka Family Drama,” eyayenzelwe ukudlalwa emakhayeni, yayinamabali athile kunye neengoma. Abantu babenokuthenga neegramafoni kunye nezixhobo zokuzidlala ngemali ephantsi.
Ekubeni kwakungekho mfuneko yezixhobo zokudlala ifilimu, aBafundi beBhayibhile babekwazi ukudlala le drama kwiindawo ezisemaphandleni, befikelela imimandla ekude ngesigidimi soBukumkani. I-“Eureka X,” eyayidlala isandi kuphela, yayinokudlalwa emini okanye ebusuku. I-“Eureka Y” eyayidlala izilayidi yayinokudlalwa ngaphandle kombane, kusetyenziswa isibane segesi. Ingxelo eyabhalwa kwiMboniselo yesiFinnish yayisithi: “Zimbalwa iindawo esingenakuyibonisa kuzo le mifanekiso.” Yayinyanisile le ngxelo!
Endaweni yokurenta iindawo ezinkulu, aBafundi beBhayibhile babedla ngokufumana iindawo ezingahlawulisiyo, njengeeklasi zesikolo, iinkundla zamatyala, izitishi zetreyini kunye neendawo zokubuk’ iindwendwe kwimizi yabantu abanezindlu ezinkulu. Amaxesha amaninzi kwakudla ngokusetyenziswa iindawo eziphandle, ize imifanekiso ibukwe kwishiti elikhulu elimhlophe elixhonywe edongeni lendlu yokugcina ingqolowa. UAnthony Hambuch wathi: “Amafama ayedla ngokubeka iziqobo zomthi kwindawo evulekileyo, ukuze abantu bahlale kuzo baze baphulaphule.” Eli qela le-“Eureka” lalidla ngokuzifaka kwinqwelo zonke izixhobo, impahla kunye nezinto zokupheka.
Ngamanye amaxesha, abantu ababeze kubukela i-“Eureka” babesiba liqaqobana nje, baze ngamanye bafikelele kumakhulu. EUnited States, kweza abantu abayi-400 kwidolophu enabemi abayi-150. Kwenye indawo, abanye abantu bahamba iikhilomitha ezisibhozo ukuza kubukela le “Eureka Drama.” ESweden, abamelwane bakaCharlotte Ahlberg ababeze kuphulaphula le drama emzini wakhe “bachukumiseka” zizinto abazivayo. Kwesinye isixeko esisemaphandleni saseOstreliya, kweza abantu abayi-1 500. IMboniselo yathi kwizikolo nakwiikholeji, “ooprofesa kunye nabafundi bashiywa bebamb’ ongezantsi xa bebona imifanekiso yethu baze bave iigramafoni zethu ezitsho kamnandi.” I-“Eureka Drama” yayithandwa nakwiindawo ezinamaziko okudlala iimuvi.
UKUHLAKULELA IMBEWU YENYANISO
I-“Eureka Drama” yanceda naxa kwakusandiswa iiklasi zaBafundi beBhayibhile, apho ezi klasi zazidla ngokuthumela izithethi ukuze ziqalise iiklasi ezintsha. Kunzima ukwazi ukuba bangaphi abantu abayibonayo le drama. Kwezinye iindawo, le drama yayibukelwa kakhulu. Sekunjalo, ngo-1915, kumaqela ayi-86, yaba ngamaqela ayi-14 kuphela awayeyithumela rhoqo ingxelo yokuza kubukela kwabantu. Kodwa ke, ingxelo yokuphela konyaka yatsho kwathi qabu kuba ngabantu abangaphezu kwesigidi abayibukelayo le drama. Abantu abamalunga ne-30 000 bacela iincwadi zeBhayibhile.
Isenokuba zange idume kangako le-“Eureka Drama,” kodwa ukususela eOstreliya ukuya kutsho eArgentina, nokususela eMzantsi Afrika ukuya kuthi ga kwiziqithi zaseBritani, eIndiya nakwiCaribbean, le drama ikhethekileyo yabukelwa zizigidi zabantu. Abaliqela kubo bayifumana inyaniso yeBhayibhile—exabiseke ngaphezu kwegolide—ibe bakhwaza bathi “Eureka!”
^ isiqe. 4 Funda inqaku elithi “Siphakula Koovimba Bethu—Imbalasan’ Eyomelez’ Ukholo Igqib’ Iminyak’ Elikhulu” kwiMboniselo kaFebruwari 15, 2014, iphepha 30-32.


text:
Indlela Impahla Ehlanjwa Ngayo EBheteli
Abafana kunye neentombi ezikwiofisi yesebe yamaNgqina kaYehova eseUnited States basebenza nzima ukuze bahlambe iimpahla ezinobunzima obuziitoni eziyi-1 800, ezisuka eBrooklyn, ePatterson, eWallkill eseNew York. Zininzi kakhulu ezi mpahla. Into eyenza lo msebenzi ungafani neminye, kukuba kusetyenzwa ngeempahla ezahlukahlukeneyo.
Ngeentsuku zomsebenzi, abo bahlala kwizakhiwo zeBheteli eseUnited States bathumela iindidi zeempahla ezingaphezu kwe-11 000 ukuba zihlanjwe—iihempe eziyi-2 300, iibhlukhwe eziyi-650, iikawusi, izikipa neempahla zangaphantsi. Kukho nezinye eziyi-900 ezifuna i-dry-cleaner.
Kusiwa namashiti, iitawuli, iingubo, iimpahla zasekhitshini kunye namalaphu. Zonke ezo zinto kufuneka zihlanjwe, zomiswe zize zisiwe kwindawo abahlala kuyo. Izinto ezifana namalaphu ziyaqokelelwa zize zihlanjwe, kodwa amaqhina neeblawuzi zesilika zihlanjwa zodwa.
Abahlambi bempahla bakhangela iindawo ezikrazukileyo apha empahleni kunye neziphunyelwe ngamaqhosha. Kusetyenziswa umatshini ukuze kubuyiselwe iqhosha, okanye lithungwe ngesandla. Ukuba kukho impahla efuna ukulungiswa kucelwa umntu onamava ayenze.
Zonke iimpahla ezihlanjwayo zifakwa i-bar code ukuze zaziwe ukuba zezikabani, kwaye iyanceda ukuze iimpahla ezisele zihlanjiwe zaza za-ayinwa zibuyele kubantu bazo.
Abasebenzi abasafikayo baye bafundiswe umsebenzi ngaba kudala bekhona. Umntu ofikayo usenokufundiswa izinto ezingaphezu kwe-20 ngokuhlanjwa kweempahla. Enye yaloo misebenzi kukukwazi ukususa amabala empahleni. Kufuneka aba bafikayo bawazi kakuhle amalaphu, nokuba yintoni ayenzayo xa efakwa amachiza okanye iisepha ezahlukeneyo.
UTajh ononyaka onesiqingatha esebenza kwisebe lokuhlanjwa kwempahla uthi: “Ndiyakuvuyela ukusebenza nabantu abasuka kumakhaya angafaniyo.” UShelly naye okwasebenza apha uthi: “Kulilungelo elikhulu ukuqiniseka ukuba amalungu eBheteli ahlala emahle.”


text:
Imibuzo Yabafundi . . .
Ngaba UThixo Unendawo Ahlala Kuyo
Iinkonzo ezininzi zithi uThixo ukho kuzo zonke iindawo. Ngokomzekelo iNew Catholic Encyclopedia imchaza uThixo njengomntu “okho kwiindawo zonke nakwizinto zonke.” Ngendlela efanayo uJohn Wesley, owaseka iCawa yaseWisile, wabhala intshumayelo enomxholo othi “UThixo Okho Kuzo Zonke Iindawo,” uthi kuyo “ayikho indawo angekhoyo kuyo uThixo.”
Ifundisa ntoni iBhayibhile? Ngaba uThixo ukho kuzo zonke izinto, ezulwini, emhlabeni nasebantwini ngaxeshanye?
IBhayibhile ithi uThixo unendawo ahlala kuyo—ezulwini. Inomthandazo uKumkani uSolomon athandaza kuThixo kuwo wathi: “Kwanga ungeva usemazulwini, kwindawo ohlala kuyo emisiweyo.” (1 Kumkani 8:43) Xa wayefundisa abafundi bakhe indlela yokuthandaza, uYesu Kristu wabaxelela ukuba bathi “Bawo wethu osemazulwini.” (Mateyu 6:9) IBhayibhile ithi emva kokuvuswa kwakhe uKristu wangena “ezulwini ngokwalo, ukuze ngoku abonakale phambi kukaThixo.”—Hebhere 9:24.
Ezi vesi zibonisa ngokucacileyo ukuba uYehova uThixo uhlala, kungekhona kuyo yonke indawo, kodwa ezulwini kuphela. Kakade ke, “amazulu” ekuthethwa ngawo kule vesi awabhekiseli kwisibhakabhaka. Amazulu abonakalayo awamlingene uMdali wendalo. (1 Kumkani 8:27) IBhayibhile isixelela ukuba “uThixo unguMoya.” (Yohane 4:24) Uhlala kumazulu okomoya, angeyonxalenye yamazulu abonakalayo.—1 Korinte 15:44.
Kuthekani ngeevesi zeBhayibhile ezivakala ngathi zithi uThixo ukho kuzo zonke iindawo? Ngokomzekelo, ngokutsho kweNdumiso 139:7-10, uDavide wathi ngoThixo: “Ndingaya phi na ndisuke emoyeni wakho, yaye ndingabalekela phi na ndimke ebusweni bakho? Ukuba ndinganyukela ezulwini, ubuya kuba lapho; nokuba ndingandlala isingqengqelo sam eShiyol, khangela! ubuya kuba lapho. Ukuba ndingathabatha amaphiko esifingo, Ukuze ndihlale kolona lwandle luthe qelele, nalapho isandla sakho besiya kundikhokela.” Ngaba ezi vesi zibonisa ukuba uThixo ukho kuyo yonke indawo echazwe ngasentla?
Phawula ukuba uDavide uqala abuze ukuba: “Ndingaya phi na ndisuke emoyeni wakho?” * Esebenzisa umoya wakhe oyingcwele, uThixo unokubona yonke into aze asebenzise amandla akhe naphi na, engadanga wakuloo ndawo okanye wahlala kuyo. Ngokomzekelo: Kwiminyaka yakutshanje izazinzulu ziye zakwazi ukuhlola umhlaba kwisijikelezi langa uMars, okwizigidi zeekhilomitha ukusuka eMhlabeni. Njani? Abakhange baye ngokoqobo, kodwa baye bafunda imifanekiso nenye inkcazelo ethunyelwe apha eMhlabeni ivela kuMars.
Ngendlela efanayo, akuyomfuneko ukuba uYehova uThixo abekho kuyo yonke indawo ukuze abone izinto eziqhubekayo kwindalo. ILizwi likaThixo lithi: “Akukho sidalwa singabonakaliyo emehlweni akhe.” (Hebhere 4:13) Ewe amandla kaYehova asebenzayo okanye umoya oyingcwele, anokufikelela naphi na, ukuze abone yonke into aze aphumeze injongo kuloo ndawo ahlala kuyo, ‘indawo yakhe yokuhlala engcwele’ esezulwini.—Duteronomi 26:15.
^ isiqe. 8 Igama lesiHebhere eliguqulelwe ngokuthi “umoya” libhekisela kumandla asebenzayo kaThixo, lawo awasebenzisayo ukuze aphumeze injongo yakhe.


text:
INQAKU ELINGUMXHOLO | NGABA USATHANA NGUMNTU WOKWENENE?
Ngaba USathana Yingcinga Nje Embi?
Kulula ukucinga ukuba lo Sathana sifunda ngaye eBhayibhileni asingomntu wokwenene kodwa yingcinga nje embi ngaphakathi emntwini. Ngaba iBhayibhile ifundisa loo nto? Ukuba kunjalo, kutheni ke isithi uSathana waba nengxoxo noYesu Kristu, nkqu noThixo uSomandla? Makhe sithethe ngezimbini kwezi ngxoxo.
XA USATHANA WATHETHA NOYESU
Xa uYesu wayeqalisa umsebenzi wakhe wokushumayela, uMtyholi wazama ukumlinga ngezihendo ezithathu. Okokuqala, uSathana wazama ukwenza uYesu asebenzise amandla awawanikwa nguThixo ukuze azenzele ukutya. Emva koko, uMtyholi wafuna uYesu abeke ubomi bakhe emngciphekweni ukuze nje atsale amehlo. Ekugqibeleni, uSathana wathembisa uYesu ngokumnika zonke izikumkani zomhlaba, ukuba wayenokumnqula nje kube kanye. Ecaphula iZibhalo kwimpendulo nganye, uYesu wazikhaba zontathu iinzame zelo qothaqikili.—Mateyu 4:1-11; Luka 4:1-13.
Wayethetha nabani uYesu? Ngaba wayethetha neengcinga zakhe ezimbi? IZibhalo zithi uYesu “wavavanywa ngandlela zonke njengathi, kodwa engenasono.” (Hebhere 4:15) Ziphinda zithi: “Akazange enze sono, kungazange kufunyanwe nankohliso emlonyeni wakhe.” (1 Petros 2:22) UYesu wahlala efezekile, ibe wahlala ethembekile kuThixo. Akazange abe nazo kwaphela iimpawu ezingcolileyo. Kucace mhlophe ukuba uYesu wayengathethi neengcinga zakhe ezimbi, kodwa wayethetha nomntu ophilayo.
Le ngxoxo inye isinika ubungqina obungakumbi bokuba uSathana ngumntu wokwenene.
Khumbula kaloku ukuba uMtyholi wathembisa uYesu ngokumnika zonke izikumkani zomhlaba, ukuba nje wayenokumnqula. (Mateyu 4:8, 9) Ukuba uSathana wayengengomntu wokwenene, eso sithembiso sasiya kuba ngumoya. Kwakhona, uYesu akazange athi uSathana akanalo elo gunya.
Akuba uYesu engazange ahendeke, uMtyholi “wemka kuye de kwaba lelinye ixesha elimlungeleyo.” (Luka 4:13) Ngaba oku kubonisa ukuba uSathana yingcinga nje engcolileyo, okanye utshaba olungancamiyo?
Qaphela ukuba “iingelosi zeza zaza zamlungiselela” uYesu. (Mateyu 4:11) Ngaba ezo ngelosi zazingabantu bomoya bokwenene, abakhuthaza baza benzela uYesu nezinye izinto? Kucacile ukuba kunjalo. Xa kunjalo, kutheni ke sifanele sicinge ukuba uSathana akangomntu womoya wokwenene?
XA USATHANA WATHETHA NOTHIXO
Ibali lesibini lingoYobhi, indoda eyayisoyika uThixo. Kulo siva ngezihlandlo ezibini apho uMtyholi wathetha noThixo. Kuzo zozibini, uYehova wancoma uYobhi ngokuhlala kwakhe ethembekile. USathana wathi uYobhi ukhonza uThixo kuba nje efumana amaqithiqithi, lilonke esithi uThixo uyamthenga uYobhi. Ngeliphandle, uMtyholi wayesithi oyena mntu wazi uYobhi nguye ngaphezu koThixo. UYehova wamyeka uSathana ukuba ohluthe ubutyebi bukaYobhi, abulale abantwana bakhe, aze amthwaxe nangesifo. * Ekuhambeni kwexesha yazicacela into yokuba uYehova wayenyanisile ngoYobhi, wavela noSathana ukuba ulixoki. UThixo wamsikelela uYobhi ngokuthembeka kwakhe.—Yobhi 1:6-12; 2:1-7.
Xa uYehova wayethetha noSathana, ngaba wayethetha nengcinga embi engaphakathi kuye? IBhayibhile ithi: “Igqibelele indlela yakhe [uThixo oyinyaniso].” (2 Samuweli 22:31) ILizwi likaThixo liphinda lithi: “Ungcwele, ungcwele, ungcwele uYehova uThixo, uSomandla.” (ISityhilelo 4:8) Ukuba ngcwele kuthetha ukuba nyulu nokungabi nasono. UYehova ufezekile yaye akanasiphako. Ngeliphandle, akanalo nechaphaza lobubi.
Ingxoxo phakathi koThixo noSathana yamchaphazela ngokoqobo uYobhi
Abanye basenokuthi akuzange kubekho kwamntu unguYobhi, kwaye naloo ngxoxo yintsomi nje. Kodwa ngaba iyavakala loo nto? Zikho nezinye iivesi zeBhayibhile ezingqina ukuba uYobhi wayengumntu wokwenene. Ngokomzekelo, kuYakobi 5:7-11, kusetyenziswa uYobhi njengomzekelo onokunceda amaKristu ukuze anyamezele ngamaxesha anzima, nokuba uYehova uyabasikelela abo banyamezelayo. Ukuba uYobhi wayengengomntu wokwenene nebali lakhe lokuthwaxwa nguSathana liyintsomi, ngaba lo mzekelo wawuza kuwanceda? Ukongezelela koko, kuHezekile 14:14, 20 kuthethwa ngoYobhi, uNowa noDaniyeli njengamadoda amathathu alungileyo. NjengoNowa noDaniyeli, uYobhi wayengumntu wokwenene, indoda enokholo. Ukuba ke uYobhi wayengumntu wokwenene, akungebi ke nomhlaseli wakhe ngumntu wokwenene?
Kucacile ukuba iBhayibhile ithi uSathana ngumntu womoya wokwenene. Usenokuba uyazibuza, ‘Ngaba anganobungozi kum nentsapho yam kule mihla siphila kuyo?’
KUTHEKANI KE NGALE MIHLA YETHU?
Masithi kufika igquba lootsotsi kwindawo ohlala kuyo. Kucacile ukuba ungaziva ungakhuselekanga ibe nobubi bunganda. Ngendlela efanayo, uSathana needemon zakhe, eziye nazo zavukela uThixo, baye baphoselwa emhlabeni. Kwakuza kwenzeka ntoni? Ukuze uphenduleke, khawucinge ngezinto ozivayo ezindabeni ezenzeka kwindawo ohlala kuyo, nasemhlabeni wonke:
Uyakubona na ukwanda kobundlobongela obungaqhelekanga, obunganqandekiyo nokuba kuzanywa kangakanani ukubuphelisa?
Uyayibona na indlela ekuxhaphake ngayo ukusebenzelana nemimoya emdaka kwizinto zokuzonwabisa, nakuba abazali bengayifuni loo nto?
Uyayibona na indlela owonakaliswa ngayo umhlaba, nakuba kukho abantu abalwela ukuba ungonakaliswa?
Awuqapheli na ukuba kukho undonakele kwindlela abantu abenza ngayo izinto—ngokungathi kukho into ebadudulela entshabalalweni?
Yiva ukuba iBhayibhile ithi ngubani unobangela walo mbhodamo: “Yaphoswa phantsi inamba enkulu, inyoka yantlandlolo, leyo ibizwa ngokuba nguMtyholi, noSathana, lowo ulahlekisa umhlaba omiweyo uphela; waphoswa phantsi emhlabeni, neengelosi zakhe zaphoswa phantsi kunye naye. . . . Yeha kuwo umhlaba nakulo ulwandle, ngenxa yokuba uhlile weza kuni uMtyholi, enomsindo omkhulu, esazi ukuba ixesha analo lifutshane.” (ISityhilelo 12:9, 12) Emva kokuhlolisisa ubungqina, abantu abaninzi baye baqonda ukuba uSathana ungumntu womoya onobungozi, yaye nguye unobangela weengxaki ezikhoyo emhlabeni.
Usenokuba uyazibuza ukuba ungakhuseleka njani. Ngumbuzo osengqiqweni lowo. Inqaku elilandelayo liza kukunika amacebiso aluncedo.
^ isiqe. 12 UYehova ligama likaThixo eliseBhayibhileni.


text:
UVUKANI! NOVEMBA 2012
Ungaphumelela Ukukhulisa Abantwana Nakuba Uwedwa!
Yintoni encede abanye abazali abangenamaqabane ukuba baphumelele kumsebeni wabo onzima?
Unako Ukuphumelela!
Emhlabeni wonke abazali abangenamaqabane bayaphumelela ekukhuliseni abantwana. Funda oko bakutshoyo.
Funa Inkxaso
Unokubafumana njani abahlobo abanokukomeleza xa ufuna ukhuzatho?
Yazi Indlela Yokuthetha
Yiyiphi imigaqo yeBhayibhile enokukunceda uhlale uncokola nabantwana bakho?
Zazi Ezona Zinto Zibalulekileyo
Yazi eyona nto ibalulekileyo kuwe nakubantwana bakho.
Beka Imida Ecacileyo
Akululanga ukubamisela imida abantwana.. Unokukwenza njani ngendlela ephumelelayo?
Misela Imilinganiselo Yokuziphatha Efanelekileyo
Imigaqo yeBhayibhile ingakunceda njani ukuze ufundise abantwana bakho izinto ezilungileyo?
Funa Uncedo KuThixo
Ngaba uThixo unomdla kuwe njengomzali ongatshatanga? Funda ukuba bangaphi abantu abanandipha ukulunga kukaThixo.
Igqudu Elingaphantsi Kwephiko Lempukane
Wakha wazibuza ukuba kutheni kunzima kangaka ukubamba impukane? Funda ukuba yintoni ebonwe ziisayentisti.
IBhayibhile—Incwadi Yesiprofeto Esichanileyo—Inxalenye 7
IBhayibhile ithetha ngokupheliswa kwabo bonke ububi. Iza kwenzeka nini yaye njani loo nto?
Idada Elingqoqo—Elintyiloza Kamnandi
Ngaba wakhe wayiva le ntaka intyiloza? Funda ngezandi ezahlukahlukeneyo ezenzayo.
Ndinokuhlangabezana Njani Noxinezeleko?
Funda ngezona zinto ziphambili ezibangela uxinezeleko namanyathelo onokuwathabatha ukuze umelane nazo.
Abazange Bandincame
Kwenzeka njani ukuba indoda ethanda utywala nogonyamelo itshintshe?
Ngaba Ikho Into Onokuyizuza
—Ngokuqhayisa Ngezinto Onazo?
Ngaba ufuna ukuba neetshomi ezikuthanda ngenxa yezinto onazo okanye ezithanda ubuntu bakho?
Iingcungela Zamaxesha Aphakathi Kubugcisa Boomatshini
Babakho nini oomatshini azitshintshayo? Isenokukumangalisa impendulo.
Undoqo Ekuqondeni IBhayibhile
Ukuyihlolisisa iBhayibhile kunokukunceda uzazi iimfundiso zayo ezisisiseko. Njani?
Okwenzeka Ehlabathini
Kwizinto ekuthethwa ngazo: Iingozi ezisentloko ezibangelwa yibhola ekhatywayo, ubungozi bezithuthi nenkcitho ebangelwa ziintlekele zemvelo.
Khanikhe Nizikhumbuze Njengentsapho
Kule nyanga funda ngeNdalo kaThixo, indlela uYonatan awamkhusela ngayo uDavide nangamaNgqina kaYehova aseMyanmar.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
34 Ilizwi elafika kuYeremiya livela kuYehova, xa uNebhukaderetsare ukumkani waseBhabhiloni+ nayo yonke imikhosi yakhe+ yamajoni nazo zonke izikumkani zomhlaba, ulawulo olusesandleni sakhe,+ nazo zonke izizwana zazisilwa neYerusalem nazo zonke izixeko zayo,+ lalisithi:
2 “Utsho uYehova uTHIXO kaSirayeli ukuthi, ‘Hamba, uze uthi kuZedekiya ukumkani wakwaYuda,+ ewe, umele uthi kuye: “Utsho uYehova ukuthi, ‘Yabona, esi sixeko ndisinikela esandleni sokumkani waseBhabhiloni,+ yaye umele asitshise ngomlilo.+
3 Kwaye wena akuyi kusinda esandleni sakhe, ngenxa yokuba nakanjani na uya kubanjwa yaye uya kunikelwa esandleni sakhe.+ Namehlo akho aya kuwabona amehlo okumkani waseBhabhiloni,+ nomlomo wakhe uya kuthetha nomlomo wakho, yaye wena uya kuya eBhabhiloni.’
4 Noko ke, live ilizwi likaYehova, Zedekiya kumkani wakwaYuda,+ ‘Utsho uYehova ngawe ukuthi: “Akuyi kufa likrele.
5 Uya kufa ngoxolo;+ njengokubaselwa kooyihlo, ookumkani bangaphambili ababephambi kwakho,+ ngoko baya kukubasela nawe,+ baya kuthi ‘Awu, nkosi!’+ bekwenzela isijwili,+ kuba ‘mna ndilithethile eli lizwi,’ utsho uYehova.”’”’”
6 Wawathetha ke uYeremiya umprofeti onke la mazwi+ kuZedekiya ukumkani wakwaYuda eYerusalem,
7 xa imikhosi yamajoni yokumkani waseBhabhiloni yayisilwa neYerusalem nazo zonke izixeko zakwaYuda ezazisele,+ neLakishe+ neAzeka;+ kuba kwakusele zona, ezi zixeko zinqatyisiweyo,+ phakathi kwezixeko zakwaYuda.+
8 Ilizwi elafika kuYeremiya livela kuYehova emva kokuba uKumkani uZedekiya enze umnqophiso nabo bonke abantu ababeseYerusalem ukuvakalisa kubo inkululeko,+
9 ukuba ngamnye akhulule isicaka sakhe, ngamnye isicakakazi sakhe, indoda yomHebhere+ nomfazi womHebhere, ukuze angabasebenzisi njengezicaka, oko kukuthi, umYuda, ongumzalwana wakhe.+
10 Ngoko zonke iinkosana+ zathobela, nabo bonke abantu ababengene emnqophisweni wokukhulula elowo isicaka sakhe, elowo isicakakazi sakhe, ukuze angabi sabasebenzisa njengezicaka, bathobela baza babandulula.+
11 Kodwa bajika+ emva koko bazibuyisa izicaka nezicakakazi ezo babezikhulule, bazithoba njengezicaka nanjengezicakakazi.+
12 Ngenxa yoko ilizwi likaYehova lafika kuYeremiya livela kuYehova, lisithi:
13 “Utsho uYehova uTHIXO kaSirayeli ukuthi, ‘Mna ndenza umnqophiso nookhokho benu+ mini ndabakhupha elizweni laseYiputa,+ endlwini yezicaka,+ ndisithi:
14 “Ekupheleni kweminyaka esixhenxe nifanele nikhulule ngamnye umzalwana wakhe,+ indoda engumHebhere,+ owazithengisa kuwe+ nothe wakukhonza iminyaka emithandathu; kwaye umele umkhulule emke kuwe.” Kodwa ookhokho benu abazange bandiphulaphule, bengazange bathobe nendlebe yabo.+
15 Nina ke niyajika namhlanje nenza oko kuthe tye emehlweni am ngokubhengeza inkululeko ngamnye kwiqabane lakhe, kwaye nenza umnqophiso phambi kwam+ kule ndlu ebizwe ngegama lam.+
16 Nandule ke nijike+ nize nilihlambele igama lam,+ nibuyise ngamnye isicaka sakhe, ngamnye isicakakazi sakhe, ezo benizikhulule ngokuvumelekileyo emphefumlweni wazo, yaye niyazithoba zibe zizicaka nezicakakazi zenu.’+
17 “Ngoko ke utsho uYehova ukuthi, ‘Anindithobelanga ngokuthi niqhubeke nibhengeza inkululeko+ ngamnye kumntakwabo, ngamnye kwiqabane lakhe. Yabonani, ndibhengeza kuni inkululeko,’+ utsho uYehova, ‘ekreleni,+ kwindyikitya yokufa+ nasendlaleni,+ yaye ngokuqinisekileyo ndiya kuninikela ukuba ningcangcazeliswe zizo zonke izikumkani zomhlaba.+
18 Kwaye ndiza kuwanikela amadoda awugqithileyo umnqophiso wam,+ ekubeni engawagcinanga amazwi omnqophiso awenzileyo phambi kwam ngethole lenkomo alicande kubini+ ukuze adlule phakathi kwamacala alo;+
19 oko kukuthi, iinkosana zakwaYuda neenkosana zaseYerusalem,+ amagosa enkundla nababingeleli nabo bonke abantu belizwe abadlula phakathi kwamacala ethole elo lenkomo—
20 ewe, ndiza kubanikela esandleni seentshaba zabo nasesandleni sabo bafuna umphefumlo wabo;+ kwaye izidumbu zabo ziya kuba kukudla kwezidalwa eziphaphazelayo zamazulu nezamarhamncwa omhlaba.+
21 UZedekiya ukumkani wakwaYuda+ neenkosana zakhe ndiya kubanikela esandleni seentshaba zabo nasesandleni sabo bafuna umphefumlo wabo nasesandleni semikhosi yamajoni yokumkani waseBhabhiloni+ emkayo kuni.’+
22 “‘Yabona, ndiyayalela,’ utsho uYehova, ‘yaye ngokuqinisekileyo ndiya kubabuyisela kwesi sixeko,+ balwe naso, basithimbe baze basitshise ngomlilo;+ nezixeko zakwaYuda ndiya kuzenza inkangala ephanzileyo engenammi.’”+
Yithumele
Yithumele
Yeremiya 34
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=34&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D34%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UDLIWANO-NDLEBE | NOELDAR NEBOLSIN
Umdlali Wepiyano Uchaza Ngokholo Lwakhe
UEldar Nebolsin waseUzbekistan ngumdlali wepiyano othandwayo kwamanye amazwe. Uye wadlala namanye amaqela eLondon, eMoscow, eSt. Petersburg, eNew York, eParis, eRoma, eSydney, eTokyo, naseVienna. Wakhulela eSoviet Union, engakholelwa kubukho bukaThixo. Kodwa ke, ekugqibeleni wavuma ukuba abantu banoMdali onothando. UVukani! uye wadlan’ indlebe naye ngomculo nangokholo lwakhe.
Yintoni eyakwenza wayimvumi?
Abazali bam ngabadlali bepiyano. Baqalisa ukundifundisa ukuyidlala xa ndandineminyaka emihlanu. Kamva, ndafunda kwisikolo esiphambili somculo eTashkent.
Khawusixelele, ziziphi ingxaki ezibakho xa udlala kwiokhestra?
Iiokhestra azifani. Zifana nezixhobo ezikhulu zomculo “ezidlalwa” ngababhexeshi bazo. Eyona nto ibonakala inzima kumdlali ngamnye kukuhambisana nombhexeshi. Ndingayifanisa nabahlobo abancokolayo, endaweni yokuba kuthethe umntu omnye, bancokola bonke. Kuye kufuneke sidibane isihlandlo esinye okanye ezibini ukuze siqhelisele oku.
Uchitha ixesha elingakanani xa uqhelisela?
Ndichitha ubuncinane iiyure ezintathu ngosuku, phofu kwelo xesha andiqheliseli nje iindawo ezinzima kuphela. Ndiye ndifunde ingoma yonke ukuze ndiyiqonde kakuhle indlela ebhalwe ngayo. Ndimamela nezinye iingoma zomqambi ukuze ndiyiqonde ngakumbi le ndiza kuyidlala.
Singayibona njani incutshe yomdlali wepiyano?
Ngokuyidlala ipiyano kube ngathi “kucula” yona. Mandikucacisele. Ipiyano uyayicofa xa uyidlala. Ngokwahlukileyo kwizixhobo ezivuthelwayo okanye ilizwi lomntu, elikwaziyo ukugcina okanye linyuse isandi, sona isandi sepiyano siyehla. Eyona ngxaki inkulu kumdlali wepiyano kukuqiniseka ukuba isandi sayo asehli. Oku ukwenza ngokuyicofa kancinci kwangaxeshanye anyathele umcephe wasekunene ukuze isandi sihlale siphezulu. Xa abadlali bepiyano beziincutshe ekwenzeni oku, inokukhala njengembande, isigodlo okanye iokhestra. Banokude bayenze ikhale njengesona sixhobo sizigqwesa zonke ezinye
Kuyacaca ukuba uwuthand’ egazini umculo.
Kum umculo yeyona ndlela yokuchaza iimvakalelo ekunzima ukuzibeka ngamazwi.
Yintoni eyakwenza wafuna ukumazi uThixo?
Ekhaya kwakusoloko kukho iincwadi ezininzi ezazize notata eMoscow. Eyona ncwadi ndandiyithanda yayinamabali eBhayibhile athetha ngemvelaphi yabantu neyamaSirayeli. Enye incwadi endayifundayo yethi Unokuphila Ngonaphakade KwiParadisi Esemhlabeni, epapashwe ngamaNgqina kaYehova. * Ndandithanda indlela eyayizicacisa ngayo iimfundiso zeBhayibhile. Xa ndaya kufundela umculo eSpeyin ngo-1991, ndahamba nayo ndaza ndayifunda izihlandlo eziliqela. Ndafunda ngokholo olungasekelwanga nje kwiingcinga zabantu kodwa kubungqina bokwenene.
Eyona mfundiso ndaba nomdla kuyo sisithembiso seBhayibhile sokuba abantu banokuphila ngonaphakade emhlabeni. Le mfundiso yazicacela nangona ndandingekadibani namaNgqina kaYehova. Ndazixelela ukuba mhla ndadibana neNgqina, ndiya kulicela ukuba lindifundise iBhayibhile.
Wadibana njani namaNgqina?
Emva kweentsuku nje ezimbalwa ndenze eso sigqibo, ndabona amagqiyazana amabini ephethe iiBhayibhile. Ndathi, ‘ingathi ngaba bantu ndifunde ngabo encwadini yam aba. Bashumayela kanye njengamaKristu emihla yokubhalwa kweBhayibhile.’ Kungekudala ndaqalisa ukufundiswa iBhayibhile lelinye iNgqina. Eyona nto indivuyisa kakhulu ngoku kukufundisa abanye abantu ngoMdali wethu.
Yintoni eyakwenza wakholelwa kuMdali, ekubeni wawusithi akakho?
Ngumculo. Abantu abaninzi bawuthanda umculo ngendlela ezingenakukwazi ngayo izilwanyana. Umculo uyakwazi ukuveza indlela esivakalelwa ngayo, njengovuyo, ukuzithemba, uthando, phantse nazo zonke ezinye iimvakalelo. Uthi wakudlala, sifune ukushukumisa umzimba. Ngaba singaphila ngaphandle komculo? Ngaba uyayixhasa imfundiso yendaleko ethi “kusinda abo banamandla”? Andiqondi. Ngendlela endicinga ngayo, bubudenge ukucinga ukuba ingqondo yomntu, ekwaziyo ukuqamba nokuwuqonda umculo onjengokaMozart noBeethoven yazivelela. Eyona ngcaciso isengqiqweni kukuba ingqondo yethu elumkileyo yadalwa nguMdali onobulumko nonothando.
Yintoni eyakwenza wakholelwa ukuba iBhayibhile ibhalwe nguThixo?
IBhayibhile yakhiwe ziincwadana eziyi-66 nezibhalwe kwisithuba seminyaka emalunga neyi-1 600 ngamadoda amalunga nayi-40. Ndazibuza, ‘Ngubani owalathisa ukubhalwa kwale ncwadi emnandi kangaka nethetha into enye?’ Akakho omnye ngaphandle kukaThixo. IBhayibhile ifana noncuthu lwengoma eqanjwe yincutshe nenesigidimi esithi ngco entliziyweni.
^ isiqe. 15 Ngoku amaNgqina kaYehova afundisa abantu iBhayibhile ngencwadi ethi Yintoni Ngokwenene Efundiswa YiBhayibhile? Unokuyifumana kwi-www.jw.org/xh.
IBhayibhile ifana noncuthu lwengoma eqanjwe yincutshe nenesigidimi esithi ngco entliziyweni
Funda Okungakumbi
Yintoni Eyenza Abantu Abaninzi Bacinge Ngobukho BoMdali?
Ngaba abantu badalwa nguThixo, okanye bavela ezilwanyaneni?
Ngaba Iindaba Ezilungileyo Zivela KuThixo Ngokwenene?
Sinokuqiniseka njani ukuba iBhayibhile ichanile?


text:
Iballi 37: Intente Yonqulo
UYAZI na ukuba siyintoni esi sakhiwo? Yintente ekhethekileyo yokunqula uYehova. Kuthiwa ngumnquba. Abantu bagqiba ukuyakha unyaka emva kokushiya iYiputa. Ubusazi ukuba ngubani owacinga ukuba yakhiwe?
NguYehova. Ngoxa uMoses wayephezulu eNtabeni yeSinayi, uYehova wamxelela indlela yokwakha le ntente. Wathi mayenziwe ukuze kube lula ukuyichitha. Ngale ndlela yayinokufuduselwa kwenye indawo, ize idityaniswe kwakhona apho. Ngoko xa amaSirayeli ayehambahamba entlango, ayeyithwala ahambe nayo le ntente.
Xa ukhangela ngaphakathi kwigumbi elincinane ekupheleni kwale ntente, ubona ibhokisi, okanye ityesi. Ibizwa ngokuba yityeya yomnqophiso. Yayineengelosi ezimbini okanye iikherubhi ezenziwe ngegolide, kumacala omabini. Kwakhona uThixo wabhala iMiyalelo Elishumi kumacwecwe amabini amatye, kuba uMoses wayewaqhekezile awokuqala. La matye agcinwa ngaphakathi kwetyeya yomnqophiso. Kwakhona, indebe enemana yagcinwa ngaphakathi kwetyeya. Uyakhumbula na ukuba yintoni imana?
UmntakwaboMoses uAron nguye onyulwa nguYehova ukuba ngumbingeleli omkhulu. Ukhokela abantu ekunquleni uYehova. Yaye noonyana bakhe bangababingeleli.
Ngoku khangela kwigumbi elikhulu lentente. Liliphinda kabini ngobukhulu igumbi elincinane. Ngaba uyayibona ibhokisi, okanye ityesi encinane, ekuphuma umsi kuyo? Sisibingelelo apho ababingeleli batshisa khona into enevumba elimnandi ekuthiwa sisiqhumiso. Kukho nesiphatho sezibane esinezibane ezisixhenxe. Yaye into yesithathu kweli gumbi yitafile. Kubekwe izonka ezili-12 kuyo.
Entendelezweni yomnquba kukho isitya esikhulu, esizaliswe ngamanzi. Ababingeleli bawasebenzisa ekuhlambeni. Kukho nesibingelelo esikhulu. Apha kutshiswa izilwanyana ezixheliweyo njengomnikelo kuYehova. Intente imiswe phakathi enkampini, yaye amaSirayeli ahlala ezintenteni zawo eyiphahlile.
Eksodus 25:8-40; 26:1-37; 27:1-8; 28:1; 30:1-10,17-21; 34:1,2; Hebhere 9:1-5.
Imibuzo
- Sibizwa njani esi sakhiwo sikulo mfanekiso, yaye sisetyenziselwa ntoni?
- Kwakutheni ukuze uYehova axelele uMoses ukuba makenze intente ukuze kube lula ukuyichitha?
- Yintoni le bhokisi ikule ndlu incinane ekupheleni kwentente, yaye inantoni?
- UYehova ukhetha bani ukuba abe ngumbingeleli omkhulu, yaye wenza ntoni umbingeleli omkhulu?
- Chaza izinto ezintathu ezikweli gumbi likhulu lentente.
- Ziziphi izinto ezimbini ezikwintendelezo yomnquba, yaye zisetyenziselwa ntoni?
Imibuzo eyongezelelekileyo
- Funda iEksodus 25:8-40; 26:1-37; 27:1-8; nesama-28:1.
Zazimela ntoni iikherubhi eziphezu “kwetyeya yesingqino”? (Eks. 25:20, 22; Num. 7:89; 2 Kum. 19:15)
- Funda iEksodus 30:1-10, 17-21; 34:1, 2; namaHebhere 9:1-5.
Kwakutheni ukuze uYehova agxininise ukubaluleka kokucoceka ngokwasemzimbeni kubabingeleli ababekhonza emnqubeni, yaye oku kufanele kusichaphazele njani namhlanje? (Eks. 30:18-21; 40:30, 31; Heb. 10:22)
Umpostile uPawulos ubonisa njani ukuba umnquba nomnqophiso woMthetho wawungasasebenzi xa wabhala ileta yakhe eya kumaKristu angamaHebhere? (Heb. 9:1, 9; 10:1)


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
Umoya Oyingcwele Womeleza USamson
Yintoni eyayisenza uSamson abe yeyona ndoda yomeleleyo? Funda ibali elinemifanekiso okanye uprinte iPDF.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?


text:
OKUFUNDISWA YIBHAYIBHILE
Umthandazo
Ngaba ukho umntu oyivayo imithandazo yethu?
“Owu mphulaphuli wemithandazo, abantu bayo yonke inyama baya kuza kuwe.”—INdumiso 65:2.
OKUTHETHWA NGABANTU
Abantu bakholelwa ukuba akukho mntu uyivayo imithandazo yethu. Abona bantu badla ngokucinga ukuba ayiviwa imithandazo yabo ngabanengxaki ebakhathazayo.
OKUTHETHWA YIBHAYIBHILE
Ithi: “Amehlo kaYehova [uThixo] aphezu kwabo bangamalungisa, neendlebe zakhe zisingisele esikhungweni sabo; kodwa ubuso bukaYehova bunxamnye nabo benza izinto ezimbi.” (1 Petros 3:12) Kucace mhlophe ukuba uThixo uyayiva imithandazo. Kodwa ke, eyona mithandazo ayivayo yeyabantu abathobela imiyalelo yakhe. Esinye isibhalo esingqina ukuba uThixo uyayiva imithandazo yethu sithi: “Sinentembelo yokuba, kungakhathaliseki ukuba yintoni na esiyicelayo ngokuvumelana nokuthanda kwakhe, uyasiva.” (1 Yohane 5:14) Yiloo nto ke kubalulekile ukuba abo bathandaza ngokusuka entliziyweni bazi ukuba ziziphi izicelo ezivumelana nokuthanda kukaThixo.
Simele sithandaze njani?
“Xa uthandaza, ungaphindaphindani nento enye.”—Mateyu 6:7.
OKUTHETHWA NGABANTU
Abantu beenkonzo ezahlukahlukeneyo—njengamaBhuda, amaKatolika, amaHindu namaSilamsi—baye bafundiswa ukuba basebenzise amaso ukuze bacengceleze imithandazo yabo.
OKUTHETHWA YIBHAYIBHILE
Umthandazo umele usuke entliziyweni; awumele ucengcelezwe. IZibhalo zithi: “Xa uthandaza, ungaphindaphindani nento enye, njengokuba besenza abantu beentlanga, kuba becinga ukuba baya kuviwa ngenxa yokusebenzisa kwabo amazwi amaninzi. Ngoko, ze ningafani nabo, kuba uThixo uYihlo uyakwazi enikusweleyo ningekamceli.”—Mateyu 6:7, 8.
ISIZATHU SOKUBA KUBALULEKILE OKU
Xa umntu ethandaza ngendlela engamkholisiyo uThixo, usenokuba udlala nje ngexesha lakhe, yaye usenokude amcaphukise noThixo. IBhayibhile ilumkisa ngelithi uThixo ‘uyayicekisa’ imithandazo yabantu abangazimiselanga ukwenza ukuthanda kwakhe.—IMizekeliso 28:9.
Simele sithandaze kubani?
“Funani uYehova [uThixo] ngoxa esenokufunyanwa. Mbizeni ngoxa esekufuphi.”—Isaya 55:6.
OKUTHETHWA NGABANTU
Abanye abantu abakhonzayo bathandaza kuMariya okanye kwiingelosi nakwabanye abantu ababajonga ‘njengeengcwele’ ezihloniphekileyo. Enye yazo ‘yiNgcwele’ uAnthony wasePadua, ekuthiwa “ufundisa abantu ngoThixo aze abenzele nezinto abazidingayo,” kunye ‘neNgcwele’ uJude, ekuthiwa unceda abantu xa “beneengxaki.” Abantu abaninzi bathandaza kwezi “ngcwele” nakwiingelosi benethemba lokuba ziya kubathethelela kuThixo.
OKUTHETHWA YIBHAYIBHILE
Abanquli bokwenyaniso bamele bathandaze ‘kuBawo wethu osemazulwini.’ (Mateyu 6:9) IBhayibhile ikhuthaza oku: “Musani ukuxhalela nantoni na, kodwa ezintweni zonke zaziseni izibongozo zenu kuThixo ngomthandazo nesikhungo nombulelo.”—Filipi 4:6.
Funda Okungakumbi
Yintoni Endinokuyithandazela?
Khawufunde ukuba kutheni uThixo engazijongeli phantsi izinto ezixhalabisa umntu.
“Yintoni Ayibizayo Kuwe UYehova?”
UThixo ulindele ntoni kwabo bafuna ukumnqula? Ngaba abantu abangafezekanga bangakwazi ukumkholisa uThixo?
“Qhubekani Nicela, Niya Kunikwa”
Funda ngemizekelo emibini eyenziwa nguYesu kuLuka isahluko 11, ecacisa indlela ongaqiniseka ngayo ukuba imithandazo yakho iyaviwa nguThixo.


text:
MEYI 20, 2015
EMERIKA
AmaNgqina KaYehova Aqalisa Iindibano Zengingqi Ezinomxholo Othi “Yiba NjengoYesu!” Kwizixeko Eziyi-11 EMerika
ENEW YORK—AmaNgqina KaYehova aza kuba neendibano zengingqi zokuqala ezinomxholo othi “Yiba NjengoYesu!” eMerika kusasa ngoLwesihlanu, ngoMeyi 22, 2015. Kuloo mpela-veki, ezi ndibano ziza kubanjelwa kwiindawo eziyi-11 kuquka nendawo eyaziwayo iStanley Theater eJersey City, eNew Jersey (esemfanekisweni). Xa zidityaniswa zoyi-11 ezi ndawo, suku ngalunye amaNgqina alindele ukuba kuze abantu abangaphezu kwabayi-41 000.
UJ. R. Brown, isithethi samaNgqina KaYehova esikwikomkhulu lawo eBrooklyn, eNew York, uthi: “Bonke abasamkeleyo isimemo baza baya kwindibano ekwingingqi abakuyo baza kwamkelwa ngobubele ibe abazi kuzisola ngokubakho. Kwiintsuku ezintathu zezi ndibano zinomxholo othi ‘Yiba NjengoYesu!’ kuza kubakho iintetho ezibangel’ umdla kakhulu eziza kuthetha ngeemfundiso ezinamandla zikaYesu, ezenzelwe ukunceda abantu abaneemeko ezingafaniyo nabangalinganiyo ngeminyaka.”
AmaNgqina KaYehova aza kuba neendibano ezimalunga neziyi-5 000 ezinomxholo othi “Yiba NjengoYesu!” kumazwe ayi-92 ibe ziza kuqhuba de ibe nguJanuwari 2016. Olu cwangciso, olulungiselelwe liQumrhu Elilawulayo lamaNgqina KaYehova, (lonke okanye iintetho ezithile) luza kuqhutywa ngeelwimi eziyi-347 kuquka iintetho zezandla eziyi-55.
Media Contact(s):
International: J. R. Brown, Office of Public Information, tel. +1 718 560 5000